Katawa Shoujo: Selamat Datang Ke “Feel Trip”

Aku diperkenalkan oleh permainan video ini oleh rakan aku yang merupakan admin page ini juga. Sebenarnya untuk memanggilnya sebagai permainan video pun tak berapa sesuai. Genre yang aku mainkan ini dikenali sebagai visual novel. Atau sebenarnya ia adalah sebuah hasil seni yang baru. Ia melibatkan sedikit imej watak dan latar belakang, tugas kau hanya perlu membaca dialog, naratif yang dibantu oleh imej dan latar belakang. Perjalanan ceritanya bergantung pada pilihan yang kau buat, sekaligus mewujudkan elemen “butterfly effect” di mana pilihan kecil yang kau buat akan mempengaruhi masa dapan atau penamat kepada ceritanya.

Amaran, review ini mengandungi minor spoiler. Pembacaan adalah atas tanggungjawab dan risiko anda sendiri.

Jadi, untuk visual novel Katawa Shoujo (Maksud: Gadis Cacat) ini, setiap pilihan kau akan membawa kau kepada 5 buah jalan cerita. Ceritanya adalah tentang seorang lelaki bernama Hisao yang dihantar ke sekolah yang menempatkan mereka yang mengalami kecatatan sama ada secara fizikal, bahkan mental sekali (bukan gila). Hisao mempunyai masalah jantung yang dikenali sebagai cardiac arrhythmia yang agak kronik berserta dengan congenital heart defect (CHD) – aku tak tahu nak terjemahkan ke dalam Bahasa Melayu. Sekolah tempat Hisao dihantar oleh ibu dan bapa ini, Sekolah Tinggi Yamaku dikatakan berupaya untuk memberikan pendidikan terbaik untuk Hisao disamping merawat dan memantau perkembangan kesihatannya.

Dipendekkan cerita, ini ialah kisah Hisao bertemu dengan 5 orang watak berbeza, jatuh cinta dengan mereka (bergantung pada setiap pilihan yang akan kau buat), dan sungguh, 5 orang itu menawarkan jalan cerita yang berbeza yang membawa kau menyelami dunia mereka yang kurang upaya dari segala sudut. Aku yakin, selepas kau bermain visual novel ini, kau akan menjadi seseorang yang lebih memahami. Oh tidak lupa juga kau mungkin akan menangis, dan selepas itu kau akan duduk bercangkung di sudut bilik kau, memikirkan tentang maksud kehidupan.  Jadi, hari ini, aku nak bawa kau bersama aku dalam feel trip ini, mungkin menyelami sisi unik visual novel yang mungkin dapat yakinkan kau orang untuk dapatkannya.

Setiap watak perempuan yang Hisao bakal jatuh cinta ini juga ada kecatatan mereka sendiri. Dibawah ialah kecatatan yang gariskan untuk memudahkan kalian memahami mengapa aku katakan bahawa Katawa Shoujou mempunyai simbolik yang sangat unik, meski untuk seorang penulis novel seperti aku.

Aku rasa mungkin tidak habis untuk aku bahaskan setiap simbolik unik pada kecatatan mereka. Tetapi tidak mengapa, aku mulakan dengan watak Hisao yang kalian gunakan sebagai watak utama. Dia mengalami masalah jantung, namun sebenarnya kecatatan jantung sengaja diletakkan pada wataknya kerana Hisao asalnya seorang yang agak judgemental, dan hari pertama dia masuk pun ke Yamaku pun kerja dia ialah menghakimi setiap watak baru yang dijumpainya.

Walau tidaklah dilahirkan secara vokal bagaimana dia menghakimi watak-watak baru yang disekelilingnya, namun dia memerlukan sifat memahami dan bukan menghakimi bila dia mula tenggelam dalam dunia mereka yang kurang upaya. Untuk mencintai, Hisao harus belajar untuk memahami. Untuk mendapatkan kepercayaan dan cinta wanita yang dia dambakan, Hisao harus lebih dalam daripada memahami, iaitu menyelami. Biasanya untuk simbolik kepada perkara seperti di atas, ialah hati dan jantung. Ya, Hisao masuk ke Yamaku dengan kekurangan sifat memahami dan menyelami, dan akhirnya kehidupannya di Yamaku merawat kecatatan pada jantungnya – memahami mereka disekitarnya.

Bagi aku, dalam usaha Hisao untuk memahami setiap watak disekitarnya, paling sukar tentunya untuk memahami dan menyelami dua watak ini. Hanako Ikezawa dan juga Rin Tezuka. Setiap daripadanya mempunyai watak yang berbeza. Hanako seorang pemalu, dan agak kekok untuk bergaul dengan orang kerana kecatatan pada wajahnya. Dia juga kehilangan kedua-dua orang tuanya. Itu membentuk personaliti Hanako yang sangat pemalu.

Pada usia kecilnya, Hanako dibuli oleh rakan-rakannya. Jadi, setelah sekian lama menutup pintu dunianya untuk orang luar masuk kecuali sahabatnya iaitu Lilly, datangnya Hisao, lagi-lagi Hisao ialah seorang lelaki yang berbeza jantina dengan Hisao, ia agak sukar untuk Hanako. Untuk mendekati seseorang seperti Hanako, dan memiki hatinya, Hisao harus begitu bersabar untuk membiarkan Hanako sendiri membuka pintu hatinya.

Dalam setiap tindak tanduk Hisao untuk membantu, dan mencuri hati Hanako, adalah dilarang sama sekali untuk kau terus menyerbu ke dalam dunianya. Kau juga tidak boleh membuatkan tindak-tanduk kau kelihatan seperti kau menganggap Hanako seorang lemah, dan sentiasa memerlukan orang lain.

Hanako tidak lemah, tetapi dunia Hanako yang sadis mengajar Hanako untuk tidak menerima semua orang dengan mudah. Pintu dunia Hanako yang tertutup rapat adalah salah satu bentuk mekanisme pertahanan diri Hanako itu sendiri. Hanako tidak memerlukan seorang knight in shining armor di dalam hidupnya.

Tetapi percayalah, hubungan cinta Hisao-Hanako tidak sekompleks antara Hisao dan Rin. Rin ialah seorang gadis pelik, yang aku kira sisi pelik yang dimilikinya adalah berpunca daripada Aspergers Syndrom (hipotesis aku), atau juga mental disorder yang lain. Rin tidak tahu untuk menterjemahkan perasaannya melalui kata-kata dan tindak-tanduk. Mungkin sebab Rin tenggelam dalam seni, kerana seni sesuatu yang sangat abstrak untuk difahami. Untuk Hisao memahami Rin, ia adalah seperti untuk memahami lukisan-lukisan abstrak.

Sepanjang kau cuba untuk mengenali diri Rin, kau akan dihadapkan dengan sikap-sikap pelik yang dipaparkan oleh Rin. Antaranya ialah dia akan merenung langit seorang diri pada setiap hari hanya kerana dia tertarik pada bentuk awan padanya. Selebihnya, ciri-ciri seperti tidak menyedari kayu ukur masyarakat disekitarnya pada sebuah perkara normal. Dia bukan gadis tipikal yang kau jumpa dalam kalangan masyarakat. Rin memang sudah mula jatuh cinta kepada Hisao, namun Hisao meraguinya kerana betapa Rin tidak tahu untuk menunjukkan dia memang menyayangi Hisao. Betapa juga, Rin tidak tahu untuk menyatakan setiap keinginannya pada manusia disekitar hidupnya.

Hisao pula merasakan bahawa betapa Rin hanya menggunakan diri dia. Kalau cinta, mengapa tidak dinyatakan? Kalau cinta, mengapa Rin melakukan dirinya seperti alatan. Dicari ketika diperlukan, ditinggalkan bila tidak diperlukan. Hubungan mereka berdua saling menarik dan merenggangkan antara satu sama lain. Ia penuh dengan kegembiraan, juga air mata. Masalah utamanya ialah kerana komunikasi. Ya, komunikasi di sini. Cinta antara dua insan yang berbeza adalah kerana komunikasi. Komunikasi mendatangkan kefahaman.

Bagaimana mahu memahami sesuatu yang tidak mampu menterjemahkan setiap perasannya pada kata-kata dan tindak tanduk? Seperti juga seni, seseorang itu harus mengenali seni itu dahulu barulah jatuh cinta. Proses Hisao untuk mendalami watak seorang pelukis seperti Rin ialah proses Hisao memahami seni tuhan paling abstrak. Kau rasa untuk memahami teman wanita kau pun dah susah? Cuba Rin, ia adalah seperti kau duduk tercongok di galeri seni, cuba memahami apa yang cuba disampaikan pelukis pada setiap lukisan yang kau tatap dengan mata kau. Semoga berjaya!

Pada aku, kecacatan paling nyata pada Hisao ialah bukan jantungnya, tetapi jantung itu hanyalah simbolik penulis untuk mengambarkan betapa Hisao perlu belajar untuk memahami dan menyelami sebelum mencintai.

Simbolik lain yang kau boleh dapati dalam visual novel ini pada kecacatan watak wanita adalah seperti berikut. Emi dikatakan sangat suka berlari, namun hakikatnya dia sebenarnya sedang lari dari masa silamnya. Siapa yang memilih jalan cerita Emi pasti mengetahui betapa dia cuba lari dari kisah silam yang menimpa ayahnya. Atau tentu hubungan persahabatan antara Lily dan Hanako. Betapa walau Lily seorang buta, Lilly seorang paling nampak apa yang sedang berlaku pada sahabat-sahabatnya, sesuatu yang rakan-rakannya yang celik pengelihatan tidak menyedarinya.

Selain itu, simbolik yang aku nampak ditonjolkan dalam karya ini ialah bagaimana kita sebagai manusia memerlukan antara satu sama lain. Mungkin apa yang ditonjolkan dalam cerita ini ialah kecatatan fizikal. Namun, percayalah setiap manusia mempunyai kecatatan, atau dalam kata lain ialah kelemahan. Namun, dalam kehidupan, bukanlah kecacatan itu yang menjadi titik fokusnya. Tetapi bagaimana mereka disekeliling kita mengisi kecatatan dan kelemahan itu lalu menyempurnakan diri kita.

Dalam Katawa Shojo, kau akan dihadapan dengan beberapa pasangan. Rin dan Emi biasanya bersahabat. Emi kehilangan kakinya dalam kemalangannya, manakala Rin pula kehilangan tangannya. Dari sudut personalitinya pula, Rin seorang yang kekok bergaul, tidak mampu menterjemahkan perasannya, manakala Emi seorang yang agak berterus terang, ceria dan mudah berkawan dengan semua orang. Jadi, kehidupan mereka berdua saling melengkapi antara satu sama lain.

Shizune dan sahabatnya yang bernama Misha ialah contoh lain, Shizune seorang yang bisu, namun Misha sangat petah dan becok bila bertutur. Kehadiran Misha yang juga memahami bahasa isyarat sentiasa menterjemahkan setiap kata-kata yang diluahkan melalui bahasa isyarat oleh Shizune.

Bahagian lain yang aku mahu ulas mengenai Katawa Shoujo ialah bagaimana kelemahan kita bukanlah penghalang dalam hidup kita. Emi yang kehilangan kakinya tidak pernah melupakan hobi, minat dan bakatnya. Tiada kaki, dia menggunakan kaki palsu yang membolehkan dia berlari sehingga memenangi pertandingan. Rin tidak mempunyai tangan, namun bakat melukis menggunakan kakinya sehingga menarik perhatian pelukis professional. Lilly meski seorang yang buta, namun dia paling berdikari antara watak-watak lain. Ini memberikan gambaran bahawa kelemahan dalam hidup kita bukanlah batu penghalang untuk kemajuan kita!

Ya, aku tahu kebanyakan isi artikel ini ialah banyak berkisar mengenai cinta. Tapi nak buat macam mana dah namapun sebuah visual novel bergenre cinta. Cuma tentunya, genre cinta dalam visual novel ini bukanlah kisah cinta cliché dalam novel cinta di pasaran atau drama pukul 7 yang banyak berkisarkan tentang kahwin paksa dan cinta selepas kahwin. Ia lebih daripada itu.

Kenapa aku mengulas mengenai lelaki memahami wanita? Kenapa tidak mereka memahami kita? Brader… kita ni kaum lelaki kena sedar dalam perhubungan, perempuan sentiasa betul. Hanya kau sahaja yang perlu memahami mereka. :P: (#gurau)

Selebihnya, aku sangat memuji latar muzik yang digunakan dalam visual novel ini, bahkan ia sangat membantu aku sebagai penulis. Selain dari latar muzik siri game Persona, aku turut menggunakan latar muzik dan runut bunyi yang diciptakan untuk Katawa Shojou sebagai peneman ketika aku menyiapkan setiap naskah mahakarya aku sendiri.

Akhir kata, selamat berperang di ruangan komen tentang waifu terbaik bagi kau orang yang dah main visual novel ni.

Pautan ini (433 Mb saiznya) untuk kepada sesiapa yang nak muat turun visual novel ini. Jangan risau, ia percuma. Tak perlu bayar dan aku tak berikan versi lanun punya sebab visual novel ini diedarkan secara percuma oleh pembangun novel visual ini. (Leaf Four Studio).


3 Perkara Kita Wajib Tahu Mengenai Asal Usul Melayu

Antara bangsa di
bawah, yang mana paling dekat dengan bangsa Melayu?

a) Siam

b) Jawa

Jawapan: Jawa

Kalau bangsa
Parsi?

a) Arab

b) Jerman

Jawapan: Jerman

Eh, betul ke?

Benda ni bermula
waktu aku lepak dengan pensyarah genetik aku, Dr Naim di UIAM Kuantan pasal
evolusi, untuk video ML Studios. Selepas lama menyembang, tiba tiba Dr Naim bercerita
pasal budaya.

Sebagaimana
evolusi yang sebut organism ni berpunca dari satu organisma, maka budaya pun
macam tu. Dari satu kelompok induk masyarakat, kemudian ada yang berhijrah ke
luar dan membentuk budaya baru. Walau bagaimanapun, budaya baru ni masih
terkandung budaya lama.

Masyarakat induk
ni ialah rumpun asal, dan masyarakat hijrah ni sub-rumpun/bangsa. Bila Dr aku
cerita macam tu, tetiba aku teringat pasal mitologi Yunani, Hindu dan Norse.
Aku baru perasan mitologi rumpun Indo-Aryan-Eropah ni sama.

Dalam mitologi Yunani ada kisah pasal Hercules vs Hydra. Kemudian, kita ada Zeus vs Typhon. Ini dua hero yang lawan ular dalam milotogi Yunani. Next, kita move on to Norse. OK, kalau korang pernah main God of War 4, kan ada babak Kratos jumpa ular besar Jormungandr tu kan?

Haa, kalau versi original, Thor ni hero yang lawan Jormungadr. Hindu ada apa? Ada dewa Indra vs Vritra. Parsi? Yang ni kena tengok agama Majusi. Ya, mereka pun ada. Ahura Mazda vs Zahhak. Dia yang lagi menarik pasal persamaan ni ialah, semua hero tu ialaha ‘sky god/thunder god’, kecuali Hercules. Itu pun, Hercules ni anak Zeus.

Dalam mitologi
Majusi, alam ni dicipta dalam bentuk telur oleh Ahura Mazda untuk mengekang
kejahatan Angra Mainyu. Kemudian, dia cipta Gayomard, manusia pertama dan
seekor lembu. Namun, dua hidupan ni mati dibunuh Angra Mainyu tapi sisa mereka menjadi
hidupan dan alam sekarang. Dalam mitologi Norse, ada cerita pasal hidupan
pertama bernama Ymir yang melahirkan manusia. Kemudian, dewa2 Norse macam Odin
guna sisa badan Ymir untuk membentuk bumi.

Dalam mitologi Hindu, ada cerita cerita pasal alam ni dicipta selepas Purusha, hidupan pertama dikorbankan oleh dewa untuk mencipta alam. Mengikut kajian pakar antropologi David W. Anthony, kalau kita susun balik mitos kosmogeni rumpun ni, selalunya melibatkan dua hidupan bernama YEMO dan MANU dan seekor lembu.

Kemudiannya, Manu akan korbankan Yemo atay lembu dan alam dicipta. Kalau perasan la, Gayomard tu ada root letter YeMo, Angra Mainyu ada MaiNyU dan ada cerita pasal lembu. Kalau pasal Norse, YMir yang kena korban. Mitologi Hindu tiada kata akar ni, tapi cerita dia lebih kurang macam Ymir.

Sudah tentulah,
mana lengkap kajian antropologi kalau tiada kajian bahasa kan? Jadi anda perhatikan
dewa dalam rumpun mereka ni sebab bunyi lebih kurang sama. Kata akar dia DEUS
PHATER (Sky Father). Greek panggil zEUS. Latin ada JuPiTER. Hindu ada Deva.
Majusi ada DAEva.

Antara kitab suci
Hindu ni ialah Rig Veda. Majusi ada Avesta. Hindu ada Bhagavad Gita, Majusi ada
Ghata. Kitab Gita dan Ghata ni ialah kitab zikir/puja mereka.

Perkataan tikus dalam bahasa rumpun ni semua root word dia MUS. MoUSe dalam English, MUS dalam Parsi, Perancis etc.

Oh ya, semua rumpun ni kaki perang. Tengok sahajalah tamadun awal dunia.

Sekarang, kita
lompat pada rumpun Melayu. Kita ialah rumpun Austronesia. Austronesia ni rumpun
apa?

Kalau rumpun
Indo-Aryan-Eropah ni rumpun berperang, maka rumpun Austronesia ni pula rumpun
pelayar purba. Kalau rumpun tadi asal dari sekitar Parsi, rumpun kita ni pula
berasal dari selatan China/Taiwan dari kajian arkeologi. Namun, kajian DNA
cerita kita berasal dari Asia tenggara. Setakat ni pengkaji masih debat pasal
hal ni.

Teori Taiwan mengatakan kita berlayar dari Taiwan ke Benua Sunda (waktu Indonesia, Malaysia dan Borneo merupakan tanah besar) dan kemudiannya berlayar ke seantero dunia. Kalau ikut teori Asia Tenggara, kita ni based dekat Benua Sunda dan kemudiannya berlayar ke Taiwan dan seluruh dunia. Walaupun pakar masih berdebat, tapi fakta pelayaran tu masih ada. Dari dapatan ni, kita dapat bahagikan rumpun Austronesia kepada sub rumpun Melayu-Polynesia dan Formosan (Taiwan).

Malangnya, tak
banyak kajian yang ada full pasal rumpun ni, jadi aku merujuk pada hipotesis
aku perbincangan dengan geng sejarah dan lawatan ilmiah aku ke kawasan orang
asli. Jadi, isi selepas ini jangan diangkat berat sebagai ilmiah kerana hanya
hipotesis aku sahaja.

Disebabkan rumpun
Austronesia kuat berlayar, maka mereka akan bawa makanan yang tahan lama.
Disebabkan benda ni, anda pergi la mana-mana negara yang ada rumpun ni, mesti
ada ubi taro dan kelapa. Ubi tu aku tak kisah sangat, tapi kelapa ni
signifikan.

Habitat asal buah
kelapa ialah Asia tenggara, tapi buah ni dah tersebar jauh sampai Madagaskar,
New Zealand dan Hawaii. Apa persamaan antara negara ni? Penduduk asal mereka
semua ialah orang Melayu-Polynesia.

Dalam mitologi
Austronesia, selalunya mitos dua ‘divine beings’ ni disimbolkan dalam warna
putih dan merah. Kesucian langit dan kekotoran tanah. Nak tau apa yang menarik
tak? Motif ni ada dalam semua rumpun Austronesia. Kalau kawasan Asia Tenggara motif
ni dipanggil sang saka. Sang Saka Merah (Indonesia) dan Sang Saka Malaya (Tanah
Melayu). Tapi yang menarik pasal motif ni ialah ia membawa kepada perumpamaan
lelaki dan perempuan ni sama taraf dan bahasa rumpun ni tiada ‘male/female pronoun.

Sebab tu kalau
kita tengok budaya orang kita sampai la orang Maori sana tu, semua ada pemimpin
lelaki dan wanita yang hebat. Berbanding dengan Indo-Aryan-Eropah dan
Afro-Asiatik, fokusnya adalah lelaki. Mungkin sebab itu kita tak mempunyai
stigma yang tinggi terhadap pemimpin wanita.

Disebabkan aku sudah tulis tentang hal ini, maka aku lekapkan suntingan gambar artikel aku tentang hal ini. Juga, disebabkan kita ni rumpun pelayar, root word PRH selalunya merujuk kepada kapal. PeRaHu untuk rantau Melayu-Jawa, PaRaHu untuk orang Polynesia.


Yasuke – Pembohongan Sejarah Dan Naratif Palsu Samurai Berkulit Hitam

Beberapa hari yang lalu, siri animasi yang bertajuk Yasuke telah diterbitkan oleh rangkaian penstriman Netflix. Ingatkan bolehlah dijadikan bahan kajian yang akademik, namun malang seribu kali malang kerana animasi Yasuke ini ialah animasi bertemakan fantasi dengan sentuhan kuasa sakti dan mecha. Animasi keluaran MAPPA ini nampaknya menjadi bualan hangat bagi peminat sejarah Jepun dan penggemar tradisi kepahlawanan samurai lagi-lagi dengan munculnya dokumentari Age of Samurai: Battle of Japan yang pernah ditayangkan sebelum ini.

Walaupun dokumentari itu diberikan pujian oleh rata-rata penonton yang terdiri daripada masyarakat awam, namun pengkritik sejarah mempunyai pandangan yang bercampur baur dalam menilai ketepatan dokumentari tersebut yang dilihat terperangkap dalam penyorotan bias terhadap watak Oda Nobunaga khususnya yang digambarkan sebagai seburuk-buruk dan sekejam-kejam manusia. Hakikatnya, penyorotan penuh bias ini telah ditangkis cermat oleh kajian kontemporari yang lebih adil dan menyeluruh.

Dalam konteks Yasuke, masalah mula timbul apabila dongengan dicampur-adukkan dengan fakta sejarah. Kononnya samurai Afrika yang disorokkan sejarahnya. Dongengan ini banyak berasal dari buku Yasuke oleh Thomas Lockley dan Geofrrey Girard. Ironinya, bidang utama Lockley ialah bahasa dan Girard pula ialah penulis “speculative fiction” seperti yang diakui sendiri dalam blog peribadinya.

Sungguh buku Yasuke ini penuh dengan andaian daripada penulis-penulisnya. Persis khayalan Wakanda. Dan dongengan serta andaian ini seolah-olah telah sebati sehinggakan diterima bulat-bulat oleh khalayak ramai tanpa tapisan dan penelitian yang wajar. Artikel yang ditulis ini, bolehlah dikira sebagai artikel balas terhadap artikel-artikel mengenai Yasuke yang boleh kita jumpa secara atas talian serta dua artikel yang pernah disiarkan di sini.

Persoalannya sekarang ialah: Adakah Yasuke seorang Samurai?

Jawapannya, TIDAK.

Betul, Yasuke memang wujud. Yang ini tidak pula kita nafikan. Yasuke dikatakan dibawa ke Jepun oleh Paderi Jesuit bernama Alessandro Valignano, berperanan sebagai pengawal keselamatan. Ini berlaku dalam zaman Sengoku yang ruang lingkupnya bermula tahun 1467 dan berakhir pada 1615. Yasuke berkulit gelap kehitam-hitaman, berketurunan Afrika dan akhirnya berkhidmat untuk Oda Nobunaga. Dengan tubuhnya yang besar, kehadirannya ke Kyoto menyebabkan ramai yang berpusu-pusu mahu melihatnya.

Perkara ini dirakam oleh Luis Frois dalam suratnya kepada Lourenco Mexia Santos. Selanjutnya boleh dijumpai dalam Annual Report of the Jesuit Mission in Japan (1582). Nobunaga sendiri contohnya, memandang Yasuke seperti suatu mahkluk eksotik. Kulitnya yang hitam itu terutamanya menimbulkan kehairanan luar biasa. Ini merupakan fakta, tidak dipertikaikan dan tidak pula perlu dipertikaikan.

Apa yang dipertikaikan di sini ialah tokok tambah golongan acah “woke” ke atas fakta-fakta yang sebenar. Cubaan pihak tertentu untuk meromantiskan kewujudan Yasuke atas kepentingan peribadi dengan memasukkan naratif songsang dan spekulasi janggal. Cubaan-cubaan ini terlalu zahir dan terang benderang sehingga menyakitkan mata sampai tahap kita tidak lagi boleh membiarkan mereka terus menerus melacurkan sejarah Jepun demi apa jua agenda yang bersarang dalam kepala mereka itu.

Dakwaan kononnya Yasuke merupakan seorang Samurai. Tidak terhenti di situ, dikatakan juga seolah-olah Yasuke ini pahlawan hebat, pernah bertempur dalam pelbagai pertempuran, berlawan dengan ninja pun pernah, figura yang dihormati ramai Daimyo (pentadbir dan penguasa wilayah) yang lain. Ini karut. Kesilapan ramai daripada kita adalah menggunakan perspektif moden untuk mengkaji sejarah Jepun feudal.

Untuk menjadi seorang Samurai, seseorang (yang berketurunan Jepun) itu hendaklah lahir dalam keluarga Bushi iaitu keluarga yang tergolong dalam golongan pahlawan dan terbitnya dari jurai pahlawan. Sejak bila pula Yasuke berketurunan Jepun dan lahir dalam mana-mana keluarga atau puak pahlawan Jepun?

Merujuk kepada hierarki masyarakat feudal Jepun dan bagaimana ianya berfungsi, status Bushi itu diperturunkan (hereditary) kepada anak lelaki sesuatu puak samurai itu. Samurai juga ada nama keluarga (family name/surname). Nama keluarga bagi Oda Nobunaga ialah Oda, Takeda bagi Shingen dan Date bagi Masamune. Sekadar memberikan sedikit contoh. Yasuke pula jelas tidak ada nama keluarga.

Kalaupun tidak lahir dalam keluarga Bushi, seseorang itu hendaklah membuktikan keupayaan diri atas dasar meritokrasi di medan pertempuran sebagai seorang ashigaru (tentera pejalan kaki) misalnya. Ashigaru ini selalunya rakyat kebiasaan, petani contohnya yang dikerah ataupun memang secara sukarelanya, turut serta dalam sesuatu peperangan itu.

Toyotomi Hideyoshi merupakan contoh yang sempurna, namun terpencil. Sangat rare. Contoh bagaimana seorang petani hampir menjadi Shogun ataupun Ketua Panglima segala samurai. Hideyoshi ini satu-satunya contoh yang boleh kita petik kerana tiada contoh lain yang sezaman dalam skala yang sama.

Berbalik kepada rekod tentang Yasuke, perkara ini ditulis oleh Ota Gyuichi (1527 – 1614), samurai puak Oda yang menulis riwayat paling lengkap buat masa ini, mengenai Oda Nobunaga, sang penguasa agung pada zaman itu. Riwayat itu dinamakan Shinchō kōki dan sangat tinggi nilainya di mata para pengkaji sejarah kerana statusnya sebagai sumber primer yang boleh dipercayai.

Dalam Shinchō kōki, The Chronicle of Lord Nobunaga versi terjemahan Elisonas dan Lamers, perihal Yasuke mula-mula sekali ditulis seperti yang berikut, “He appeared to be twenty-six or twenty-seven years old. Black over his whole body, just like an ox, this man looked robust and had a good demeanor. What is more, his formidable strength surpassed that of ten men. The Bateren brought him along by way of paying his respects to Nobunaga.” Mungkin 26 atau 27 tahun, Yasuke disamakan dengan kerbau berkekuatan lebih sepuluh orang. Dirinya kelihatan gagah dan tingkahlakunya baik.

Memang Yasuke dikatakan berkhidmat untuk Nobunaga, diberikan kediaman, hadiah berupa duit dan sebilah katana pendek yang sarungnya bercorak atau berhias. Namun, menurut Ota Gyuichi juga, “he is sometimes seen in the role of weapon bearer”. Daripada ini, kita dapat lihat bahawa Yasuke cumalah seorang “weapon bearer”, bentara senjata. Itupun kadang-kadang.

Bentara di sini merujuk kepada attendant ataupun pembantu sahaja. Bukan samurai, jauh sekali. Seorang tukang masak juga boleh dikatakan “berkhidmat” untuk Nobunaga. Tapi tukang masak itu bukanlah samurai. Berkhidmat tak semestinya mesti samurai. Lagipun, bentara senjata itu tugasnya bukan untuk bertempur dan bergocoh, tetapi untuk membawa senjata. Tiba bila diseru, hadir bila diminta dan sentiasa berdekatan. Katana yang diterima Yasuke juga nampaknya bersifat ceremonial, hadiah semata-mata.

Langsung tidak logik sebenarnya untuk seorang pengawal keselamatan berketurunan asing diberikan status sebagai seorang samurai, suatu pengiktirafan dan penghormatan yang amat besar. Kedudukan yang berprestij seperti ini, tidak mudah diberikan kepada sesiapapun. Kalau bukan sebab keturunan, amat jarang sekali seseorang itu dijadikan samurai. Itulah mengapa, hanya 5% (atau ada pandangan lain yang menyatakan 10%) daripada kesuluruhan penduduk Jepun ketika zaman itu yang merupakan samurai. Sangat kecil jumlahnya.

Yasuke bukan ashigaru, bukan keturunan mana-mana puak samurai, dan hanya diberikan katana pendek sebagai hadiah. Pemberian katana pendek berhias ini bukan suatu keistimewaan pun kerana dalam Shinchō kōki, Oda Nobunaga selalu memberikan katana yang sarungnya berlapiskan emas kepada pemenang-pemenang acara Sumo. Jadi pemberian katana tersebut kepada Yasuke bukanlah sesuatu yang terlalu hebat dan luar biasa, sehingga perlu disensasikan.

Setakat ini, tiada rekod yang menyatakan Yasuke merupakan seorang samurai. Satu lagi kebiasaan pada zaman Sengoku ini ialah, samurai akan pakai sekurang-kurangnya dua pedang. Kombinasi berkembar yang dipanggil Dai-Sho/Daisho (merujuk kepada panjang-pendek yakni Katana-Wakizashi). Tiada rekod yang menyatakan Yasuke ada dua pedang. Merujuk kepada Harris dalam Cutting Edge: Japanese Swords in the British Museum, pada tahun 1629 ada satu perintah yang mewajibkan samurai untuk memakai Daisho.

Selain daripada Daisho, samurai juga kebiasaannya ada baju perisai atau O-Yoroi dan helmet iaitu Kabuto. Tiada rekod yang menunjukkan Yasuke ada sebarang baju perisai. Kalau betul Yasuke ini seorang samurai, sekurang-kurangnya perlu ada catatan yang menggambarkan bahawa Yasuke ini dilatih dalam seni tempur gaya pahlawan samurai. Namun, tiada sebarang catatan seperti itu.

Yasuke didakwa berada di Honnō-ji ketika insiden pembelotan oleh Akechi Mitsuhide ke atas Nobunaga. Ini tidak menghairankan kerana Yasuke merupakan bentara senjata. Dia akan berada dekat dengan Nobunaga, tuannya itu dalam apa jua keadaan. Tetapi sama ada dia berjuang bersama-sama Nobunaga, itu soal yang lain. Apa yang pasti, tiada rekod yang menggambarkan Yasuke bertempur dalam mana-mana pertempuran. Tiada langsung. Maka eloklah kita fikirkan balik, kalau betul samurai, “samurai” baka apa yang tak berlawan langsung? Mengalah sebelum berjuang. Bukan samurailah jawabnya.

Apa yang berlaku ini sebenarnya adalah apa yang penulis sifatkan sebagai pembangsatan sejarah. Agenda klaim mengklaim tanpa asas sejarah. Perangai tidak bertanggungjawab sesetengah pihak berkepentingan yang sengaja mengada-adakan sesuatu benda yang tiada. Mewujudkan perkara yang tidak wujud. Kalau kita benar-benar nak tahu samurai berketurunan asing yang betul-betul diiktiraf sebagai samurai, malah diberikan nama baru, orang itu ialah William Adams ataupun Miura Anjin. Inspirasi kepada permainan Nioh. Itu betul samurai.

RUJUKAN

Harris, V. (2005). Cutting Edge: Japanese Swords in the British Museum, p.26

Ota, G., Elisonas, J. S., & Lamers, J. P. (2011). The Chronicle of Lord Nobunaga. Leiden, The Netherlands: Brill. doi: https://doi.org/10.1163/ej.9789004201620.i-510.2

Russell, J., G. (2007). Excluded Presence: Shoguns, Minstrels, Bodyguards, and Japan’s Encounters with the Black Other.

Samurai History & Culture, Samurai Pub. (2021). The Bogus Story of Yasuke & “wokeness” revisionist history.


Tengrisme – Agama Asal Bangsa Mongol

Semenjak dahulukala, masyarakat yang menetap di Asia Tengah mengamalkan suatu kepercayaan yang dikenali sebagai Tengrisme. Kepercayaan ini memberikan banyak penumpuan pada tuntutan menjalani kehidupan yang harmoni bersama alam, di samping memusatkan keyakinan kepada satu dewa bernama Tengri.

Tarikh kemunculan agama ini tidak diketahui secara pasti, namun sejarahwan mengandaikan yang ianya mula diamalkan sekitar Zaman Gangsa yang berlangsung dari tahun 3,300 hingga 1,200 SM. Justeru, bukan menjadi suatu hal yang menghairankan jika Tengrisme disifatkan sebagai antara agama tertua yang dianuti manusia, lebih-lebih lagi ia menggabungkan elemen shamanisme, animisme, totemisme, dan pemujaan nenek moyang.

Menurut Tengrisme, kewujudan manusia diadakan menerusi campur tangan Bapa Langit (Tengri), Bonda Bumi (Eje), dan semangat suci. Alam semesta pula berasal-usul daripada dua kewujudan, iaitu Tengri dan teman yang diciptanya sendiri, Kishi. Kisahnya, sejak azali lagi mereka terbang bersama di alam yang masih belum berbentuk – hinggalah pada suatu ketika, Kishi dihasut rasa iri dan haloba. Kishi mahu terbang lebih tinggi berbanding Tengri.

Dek niat buruknya itu, Kishi pun kehilangan upaya untuk terbang lantas terjatuh ke dalam laut. Bagi membantu temannya, Tengri memunculkan batu-batuan dan permukaan bumi dari dasar laut, sekali gus mewujudkan gunung azali. Di atas gunung inilah kemudiannya lahir Pokok Semesta, atau turut dikenali sebagai Pokok Kehidupan. Manusia terawal dan dewa-dewa kecil lain, kesemuanya lahir daripada Pokok Kehidupan tersebut. Kononnya, pokok ini dilindungi oleh anjing dan ular.

Sementara itu, ada pula yang mengisahkan betapa Tengri menjalani hidup harmoni bersama Yer si semangat bumi. Kononnya, perkahwinan antara kedua-dua mereka membawa kepada kelahiran manusia; Yer memberikan manusia tubuh fizikalnya, manakala Tengri meniupkan roh ke dalam tubuh manusia.

Dalam kepercayaan Tengrisme sendiri terdapat variasi. Misalnya, masyarakat Monggol yang menganuti Tengrisme meyakini kewujudan 99 dewa sementara Tengrisme-Turki pula hanya memuja 17 dewa sahaja. Antara dewa yang biasa dipuja dalam Tengrisme termasuklah Tengri (Bapa Langit), Yer Tanri (Bonda Bumi), Umai (dewi kesuburan), Erlik (dewa kematian),  dan dewa-dewa elemen seperti air, api, matahari, bulan, bintang, udara, awan, angin, ribut, petir, hujan, dan pelangi.

Sama seperti mana-mana kepercayaan animisme lain, perbuatan memuja dewa-dewi kononnya akan membawa kepada kemakmuran dan kesejahteraan dalam hidup, di samping membantu menyeimbangkan alam. Prinsip-prinsip utama dalam ajaran Tengrisme antaranya adalah:

Ajaran Tengrisme memainkan peranan yang tersendiri dalam Empayar Gok-Turk dan Empayar Monggol. Genghis Khan dan kebanyakan pengikutnya sendiri berpaut pada ajaran ini. Ia diingati secara khusus dalam sejarah kerana anjurannya terhadap toleransi beragama, lebih-lebih lagi Tengrisme tidak mempunyai tuntutan untuk mendominasi lanskap agama dunia (seakan Wahdatul Adyan).

Hal ini sebagaimana yang dituturkan oleh Möngke Khan, “Kami percaya akan kewujudan satu Tuhan, yang dengannya kita hidup dan untuknya kita ma-ti – untuknya jugalah kita berusaha untuk memupuk hati yang baik. Namun, Tuhan menciptakan kita dengan jari-jari tangan yang berbeza dan perbezaan inilah yang membentangkan kepada manusia pelbagai jalan untuk mendekatinya. (“Account of the Mongols, Diary of William Rubruck”. Dicatatkan oleh W. Rubruck pada 31 Mei 1254)

Pada hari ini, ajaran Tengrisme masih diamalkan di Kyrgyzstan, Kazakhstan, Sakha, Buryatia, Tuva, Monggolia, dan Turki – di samping ajaran Buddhisme Tibet dan Burkhanisme.

TERJEMAHAN

M R Reese. (2 Disember 2014). The Ancient Practice of Tengriism, Shamanism and Ancient Worship of the Sky Gods. Ancient Origins.


Pilihan Samson – Strategi Nuklear Israel

Bagi setiap kuasa nuklear, mereka melihat sen.ja.ta tersebut sebagai cara mencegah negara-negara lain daripada menye.ra.ng mereka. Dalam kes Israel, mereka membangunkan strategi tindak balas yang dipanggil Pilihan Samson. Pilihan Samson hanya akan dilaksanakan sebagai pilihan terakhir sebagai tindak balas terhadap mana-mana negara yang menye.ra.ng atau memus.na.hkan mereka.

Nama strategi ini diambil bersempena kisah seorang hakim Yahudi dalam Old Testament bernama Samson. Beliau dikatakan mempunyai kekuatan luar biasa sehinggakan berupaya membu.n.uh seekor singa dengan tangan kosong dan mengalahkan sekumpulan ten.te.ra Philistine dengan tulang rahang keldai. Bagaimanapun, kekuatan Samson akan hilang sekiranya rambutnya yang panjang dipo.to.ng.

Dan itu yang dilakukan pihak Philistine menerusi kekasihnya, Delilah. Selepas berjaya mengumpan kekasihnya tidur di pangkuannya, dia meminta seorang khadam untuk mencukur rambut Samson. Ini mengakibatkan beliau hilang segala bentuk kekuatan dan ditahan pihak musuh.

Semasa dalam tahanan, Samson bukan saja dipaksa mengisar gandum untuk mereka di Gaza, malah turut dibutakan matanya. Dalam tempoh tersebut, rambutnya tumbuh kembali dengan pihak Philistine merancang membawanya ke Kuil Dagon sebagai persembahan ko.rb.an dewa mereka.

Selepas dibawa ke kuil, Samson meminta izin untuk bersandar pada salah satu tiang kuil untuk berehat. Sebaik saja diberi izin untuk berbuat demikian, beliau berdoa kepada Tuhan agar mengurniakan kembali kekuatan kepada dirinya. Dengan izin-Nya, Samson diberi kekuatan luar biasa untuk menarik dua buah tiang kuil berkenaan yang mengakibatkan ramai orang terbu.nu.h termasuk dirinya. Padanya, jika mereka mahukan kema.ti.an dirinya, maka mereka perlu bersedia ma.ti bersamanya.

Sejak dahulu lagi, agak sukar untuk mengetahui sama ada Israel mempunyai sen.ja.ta nuklear atau tidak. Justeru, agak sukar bagi negara-negara luar mengetahui tujuan sebenar polisi nuklear mereka termasuk keupayaan persen.ja.taan nuklear mereka. Bagaimanapun, itu tidak menghalang sesetengah pemimpin rejim mendedahkan Israel mempunyai sen.ja.ta nuklear seperti Shimon Peres, Ehud Olmert, Ephraim Katzir dan Moshe Dayan. (Katz, 2006)

Di pihak Amerika Syarikat pula, hal ini sudah diketahui oleh mana-mana pemimpin yang pernah menjawat jawatan pentadbiran tertinggi negara itu. Misalnya pada 2006, dalam sesi pendengaran senat berhubung lantikannya sebagai Setiausaha Pertahanan AS, Robert Gates mengakui rejim mempunyai keupayaan sen.ja.ta nuklear. (Katz, 2006) Dua tahun kemudian, Jimmy Carter mengakui Israel berkemungkinan mempunyai 100 atau lebih b.o.m nuklear. (Williams, 2008)

Bagi pihak Agensi Perisikan Pusat (CIA), mereka percaya pada tahun 60-an, rejim mempunyai 10-20 sen.ja.ta nuklear. (Binder, 1976) Terkini, Langley percaya Tel Aviv mempunyai 75 hingga 200 b.o.m nuklear dengan kekuatan megaton yang berbeza. Bagaimanapun, angka tersebut kurang dipersetujui penganalisis Kenneth S. Brower dan beliau percaya rejim mempunyai sekurang-kurangnya 400 buah peranti nuklear. (Brower, 1997) Yang pasti, ia boleh dilancarkan dari udara, air atau darat sekaligus membolehkan Israel bertindak balas walaupun negara itu dise.ra.ng atau ha.nc.ur. (Plushnick-Masti, 2006)

Mengikut sejarah negara itu, Pilihan Samson sebenarnya sudah dipertimbang beberapa kali oleh kepimpinan Israel. Misalnya, beberapa hari sebelum Pe.ra.ng Enam Hari tercetus pada 1967, rejim merancang menghantar sekumpulan anggota komando menyusup masuk ke Semenanjung Sinai melalui helikopter. Dari situ, mereka akan membawa peranti nuklear ke puncak sebuah gunung dan mele.tu.pkannya sebagai amaran kepada negara-negara Arab lain.

Bagaimanapun, strategi itu dibatalkan selepas kejayaan besar yang dicapai Tel Aviv dalam konflik berkenaan. Brigadier Jeneral (B) Itzhak Yaakov melihat rancangan operasi itu sebagai salah satu bentuk Pilihan Samson rejim. (Bergman dan Shmilovitz, Broad dan Sanger, 2017)

Pada tahun 1973 pula, Israel dikejutkan dengan kejayaan awal pakatan beberapa negara Arab dalam Pe.ra.ng Yom Kippur (Pe.ra.ng Ramadan/Pe.ra.ng Oktober). Sebagai tindak balas, Perdana Menteri rejim ketika itu, Golda Meir mengarahkan 13 buah peranti nuklear diaktifkan dan digunakan sebagai b.o.m atau dipasang pada pe.lu.ru berpandu.

Duta Israel ke Washington merangkap bakal Perdana Menteri, Yitzhak Rabin diberitahu tentang situasi tersebut dan segera mengadakan pertemuan dengan Presiden Richard Nixon. Beliau memberi amaran sekiranya AS gagal memberi bantuan kepada Tel Aviv melalui jalan udara, maka ini akan memberi lampu hijau kepada Meir untuk melancarkan se.ra.ngan. Sedar tentang implikasi tindakan itu, Nixon mengarahkan bantuan segera dihulurkan. (Cohen, 2003; Hersh, 1991)

Menjelang awal abad ke-21, ramai pakar akademik Israel menggesa pentadbiran Ariel Sharon ketika itu memansuhkan dasar enggan berterus terang keupayaan nuklear rejim. Bagi Profesor Louis Rene Beres, penamatan polisi itu mengukuhkan lagi Pilihan Samson sebagai tanda amaran kepada negara-negara lain. Malah pada tahun 2004, beliau menambah Pilihan Samson sesuai digunakan sebagai sokongan penghalang konvensional terhadap mana-mana aset nuklear dan bukan nuklear milik pihak musuh.

Di sebalik keinginan ramai melihatnya sebagai strategi penghalang, ada yang melihat Pilihan Samson sebagai strategi tindak balas ag.re.sif. Salah seorang yang menyokong tindakan ini ialah wartawan dan penulis novel Ron Rosenbaum. Dia melihat Pilihan Samson sebagai satu tindak balas keadilan hakiki yang menjamin kewujudan orang Yahudi. (Rosenbaum, 2012)

Sementara sejarawan ten.te.ra Martin van Creveld melihat Strategi Samson sebagai langkah terbaik menghentikan kempen in.ti.fa.da Palestin yang berlaku pada 2003. Padanya, kempen tersebut mengan.ca.m kewujudan mereka dan dia melihat Pilihan Samson sebagai cara terbaik menghukum mereka. Malah, van Creveld turut mendakwa rejim berupaya melancarkan se.ra.ngan ke atas negara-negara lain termasuk Eropah sekiranya mereka berdiam diri dengan apa yang berlaku. (Hirst, 2003)

Bagaimanapun, keinginan kelompok ini han.cu.r berkecai dengan meneliti komen Yaakov. Beliau mendedahkan agak sukar membayangkan Eropah disasarkan Tel Aviv memandangkan mereka tidak mempunyai pelbagai kaedah seperti b.o.m atau pe.lu.ru berpandu untuk membawa muatan sebegitu rupa. (Bergman dan Shmilovitz, 2017)

RUJUKAN:

Cohen, A. (1998). Israel and (DITAPIS). Columbia University Press. Halaman 1-3, 7, 236 dan 341.

Binder, D. (1976). C.I.A. SAYS ISRAEL HAS 10–20 (DITAPIS). New York Times.

Hirst, D. (2003). The (DITAPIS) game. The Guardian.

Sanger, D. E. dan Broad, W. J. (2017). Last Secret’ of 1967 War: Israel’s DITAPIS Plan for Nuclear Display. New York Times.

Williams, D. (2008). Israel has at least 150 atomic (DITAPIS): Carter. Reuters.

Brower, K.S. (1997). A Propensity for Conflict: Potential Scenarios and Outcomes of (DITAPIS) in the Middle East. Jane’s Intelligence Review.

Bergman, R dan Shmilovitz, T. (2017). Israel planned to (DITAPIS) nuclear device in Sinai during Six-Day (DITAPIS). YNETNews.

Rosenbaum, R. (2012). How the End Begins: The Road to a Nuclear (DITAPIS). Simon & Schuster. Halaman 21-22, 141.

Hersh, S. (1991). The Samson Option: Israel’s Nuclear DITAPIS and American Foreign Policy, Random House. Halaman 225.

Katz, Y. (2006). Security and Defense: Mum’s the N-word. The Jerusalem Post.


Lagu Kebangsaan: Kesatuan Soviet vs Persekutuan Rusia

Menurut Kamus Dewan Edisi Keempat, “lagu” telah ditakrifkan sebagai “irama suara”. Menurut Kamus Dewan Edisi Keempat, “kebangsaan” telah ditakrifkan sebagai “yang berkaitan dengan negara secara keseluruhan”.
Lagu Kebangsaan ataupun dalam bahasa Inggerisnya, “National Anthem” secara umumnya ialah lagu rasmi bagi sesebuah negara. Lagu tersebut diperdengarkan kepada umum dalam upacara atau peristiwa tertentu.

Kesatuan Soviet (1922-1991) berpusat di Moscow. Kawasan seluas 22,400,000 km² itu merangkumi peta moden Armenia, Azerbaijan, Belarus, Estonia, Georgia, Kazakhstan, Kyrgyzstan, Latvia, Lithuania, Moldova, Rusia, Tajikistan, Turkmenistan, Ukraine, dan Uzbekistan.

Moscow adalah ibu negara Persekutuan Rusia (1991-Kini). Kawasan seluas 17,125,200 km² itu bersempadan dengan Korea Utara, China, Mongolia, Kazakhstan, Azerbaijan, Georgia, Ukraine, Belarus, Latvia, Estonia, Finland, dan Norway.

Sebagaimana kawasan lain, Kesatuan Soviet dan Persekutuan Rusia juga mempunyai lagu kebangsaannya yang tersendiri. Persoalannya, apakah perbezaan dan persamaan bagi kedua-dua lagu rasmi terkini itu?
Barangkali artikel ini dapat menjawab sedikit persoalan kita. Harap bacalah dengan hati yang terbuka.

TAJUK LAGU

Perbandingan antara kedua-dua lagu rasmi tersebut dapat dilihat menerusi tajuk lagunya. Tajuk bagi lagu rasmi Kesatuan Soviet ialah “Gosudarstvenny Gimn SSSR” manakala Persekutuan Rusia ialah “Gosudarstvennyy Gimn Rossiyskoy Federatsii”.

Nama “Gosudarstvenny Gimn SSSR” membawa maksud “Lagu Kebangsaan KRSS”. Muzik tersebut digubah oleh Alexander Alexandrov pada tahun 1938, manakala senikatanya oleh Gabriel El-Registan dan Sergey Mikhalkov pada tahun 1943.

Nama “Gosudarstvennyy Gimn Rossiyskoy Federatsii” membawa maksud “Lagu Kebangsaan Persekutuan Rusia”. Muzik tersebut telah diadaptasi pada 25hb Disember 2000, manakala senikatanya dicipta oleh Sergey Mikhalkov pada 30hb Disember 2000.

SSSR dan KRSS masing-masing adalah singkatan dalam bahasa Rusia dan Melayu. SSSR adalah singkatan kepada “Soyuz Sovetskikh Sotsialisticheskikh Respublik”, mankala “KRSS” adalah singkatan kepada “Kesatuan Republik Sosialis Soviet”.

LATAR MASYARAKAT

Perbandingan antara kedua-dua lagu tersebut dapat dilihat menerusi latar masyarakat. Latar Masyarakat merupakan ruang persekitaran yang terdiri daripada watak-watak dalam sesuatu peristiwa.

Antara latar masyarakat yang terdapat dalam lagu kebangsaan Soviet ialah masyarakat yang berkeinginan. Masyarakat menginginkan persatuan republik merdeka. Latar ini dapat dilihat pada rangkap pertama lagu tersebut.

Antara latar masyarakat yang terdapat dalam lagu kebangsaan Rusia ialah masyarakat tua yang bijaksana. Masyarakat terdahulu yang bersatu telah membuat keputusan yang betul. Latar ini dapat dilihat pada rangkap kedua lagu tersebut.

LATAR TEMPAT

Perbandingan antara kedua-dua lagu tersebut dapat dilihat menerusi latar tempat. Latar Tempat merupakan ruang tempat yang melatari sesuatu peristiwa dalam cerita.

Antara latar tempat yang terdapat dalam lagu kebangsaan Soviet adalah di Rusia Raya. Rusia Raya dikatakan telah dikimpal selama-lamanya untuk berdiri. Latar ini dapat dilihat pada rangkap pertama lagu tersebut.

Antara latar tempat yang terdapat dalam lagu kebangsaan Rusia adalah di Rusia. Rusia dikatakan mempunyai martabat dan kemulian yang besar sepanjang masa. Latar ini dapat dilihat pada rangkap pertama lagu tersebut.

ASONANSI

Perbandingan antara kedua-dua lagu tersebut dapat dilihat menerusi Asonansi. Asonansi ialah ulangan bunyi vokal bagi membentuk ritma dalaman yang terkandung dalam sesuatu frasa atau ayat.

Unsur asonansi lagu kebangsaan Soviet dapat dilihat pada senikata “Partiia Lenina – sila narodnaia”. Senikata tersebut mengandungi ulangan huruf “a”. Senikata tersebut bermaksud “Parti Lenin adalah kekuatan rakyat”.

Unsur asonansi lagu kebangsaan Rusia dapat dilihat pada senikata “Moguchaya volya, velikaya slava”. Senikata tersebut mengandungi ulangan huruf “a”. Senikata tersebut bermaksud “kehendak yang kuat, kemuliaan yang besar”.

ALITERASI

Perbandingan antara kedua-dua lagu tersebut dapat dilihat menerusi Aliterasi. Aliterasi ialah ulangan bunyi konsonan bagi membentuk ritma dalaman yang terkandung dalam sesuatu frasa atau ayat.

Unsur aliterasi lagu kebangsaan Soviet dapat dilihat pada senikata “Soiuz nerushimyj respublik svobodnykh”. Senikata tersebut mengandungi ulangan konsonan “s”. Senikata tersebut bermaksud “Kesatuan republik bebas yang tidak dapat dipecahkan”.

Unsur aliterasi lagu kebangsaan Rusia dapat dilihat pada senikata “Predkami dannaya mudrost’ narodnaya!”. Senikata tersebut mengandungi ulangan konsonan “d”. Senikata tersebut bermaksud “Kebijaksanaan rakyat yang diberikan oleh leluhur!”.

METAFORA

Perbandingan antara kedua-dua lagu tersebut dapat dilihat menerusi Metafora. Metafora ialah perbandingan yang mempunyai dua kata yang berisi konkrit dan abstrak.

Unsur metafora lagu kebangsaan Soviet dapat dilihat pada senikata “Krasnomu znameni”. Senikata tersebut bermaksud “panji merah”. Perkataan “krasnomu” berunsur abstrak, manakala “znameni” berunsur konkrit.

Unsur metafora lagu kebangsaan Rusia dapat dilihat pada senikata “mudrost’ narodnaya!”. Senikata tersebut bermaksud “kebijaksanaan rakyat”. Perkataan “mudrost'” berunsur abstrak, manakala “narodnaya” berunsur konkrit.

UNSUR KEAGAMAAN

Perbandingan antara kedua-dua lagu tersebut dapat dilihat menerusi unsur keagamaan. Unsur Keagamaan merujuk kepada bahan yang berkaitan dengan agama.

Tiada unsur keagamaan yang ditemui dalam lagu kebangsaan Soviet. Sebaliknya individu yang bernama “Lenin” dijadikan sebagai simbol kekuatan dan keagungan rakyat. Vladimir Lenin (1870-1924) adalah ahli politik Rusia.

Unsur keagamaan dapat ditemui dalam lagu kebangsaan Rusia. Senikata yang terlibat ialah “Bogom rodnaya zemlya!”. Senikata tersebut membawa maksud “Tanah asal Tuhan”. Perkataan “Bog” (Tuhan) adalah unsur keagamaan.

AKHIR KATA

Kesimpulannya, itu adalah isikandungan dalam lagu kebangsaan Soviet dan Rusia. Kedua-dua lagu tersebut mempunyai unsur latar, asonansi, aliterasi, dan metafora. Hanya lagu kebangsaan Rusia yang mempunyai unsur keagamaan.

Sejujurnya lagu tersebut adalah lagu kelima terbaik pernah kami iaitu penulis dengari selain Lagu Bangsa Johor, Negaraku, Hatikva, dan Lupang Hinirang. Adakah sekarang kedua-duanya menaiki dua anak tangga? Mungkin.

Apakah yang kami tertinggal tentang lagu kebangsaan Soviet dan Rusia? Harap berikan ulasan anda di dalam ruang ulasan di bawah. Semoga bermanfaat.

TAMAT

RUJUKAN:

Dewan Bahasa dan Pustaka: Lagu. Dicapai pada 4hb Oktober 2021 dari https://prpm.dbp.gov.my/Cari1?keyword=lagu

Dewan Bahasa dan Pustaka: Kebangsaan. Dicapai pada 4hb Oktober 2021 dari https://prpm.dbp.gov.my/Cari1?keyword=kebangsaan

Dewan Bahasa dan Pustaka: Lagu Kebangsaan. Dicapai pada 4hb Oktober 2021 dari https://prpm.dbp.gov.my/Cari1?keyword=lagu kebangsaa

Britannica: Soviet Union. Dicapai pada 4hb Oktober 2021 dari https://www.britannica.com/place/Soviet-Union

Britannica: Rusia. Dicapai pada 4hb Oktober 2021 dari https://www.britannica.com/facts/Russia

The Soviet National Anthem. Dicapai pada 4hb Oktober 2021 dari https://www.marxists.org/…/ussr/sounds/lyrics/anthem.htm

What are the lyrics to Russia’s national anthem, and what do they mean? Dicapai pada 4hb Oktober 2021 dari https://amp.classicfm.com/…/russia-federation-state…

ASPEK KAJIAN KOMSAS. Dicapai pada 4hb Oktober 2021 dari http://komsas-spm.blogspot.com/…/aspek-kajian-komsas…


Saintis Dapati Ikan Pun Boleh Ketagih Dαdαh

Kebiasaannya, kita hanya mendengar perihal manusia ketagih da.da.h. Tetapi mengikut laporan kajian yang diterbitkan dalam Journal of Experimental Biology, hidupan air seperti ikan juga boleh menjadi menjadi ketagih bila didedahkan dengan bahan itu dalam air.

Kesimpulan ini dibuat penulis kajian merangkap pakar ekologi tingkah laku dari Universiti Sains Hidupan Czech (Czech University of Life Sciences) di Prague, Pavel Horky. Apabila bahan-bahan pencemar terlepas ke dalam air seperti amphetamina walaupun selepas dirawat loji rawatan air, ini mendorong hidupan air yang terkena berkumpul berhampiran tempat bahan pencemar ini dilepaskan untuk mendapatkannya.

Bagi menguji sama ada perkara ini benar atau tidak, seekor ikan trout diletakkan dalam tangki air yang dicampur satu mikrogram methamphetamina selama dua bulan. Dos ini merupakan dos da.da.h yang biasa ditemui dalam sungai-sungai air tawar. Selepas itu, ia dipindahkan ke tangki air tawar baru tetapi ia diberi pilihan sama ada masuk ke air tawar biasa atau air bercampur metamphetamina. Pilihan ini dibuat selang sehari selama 10 hari.

Pasukan pengkaji mendapati ikan yang ketagih bahan tersebut akan mengalami kekurangan da.da.h dalam badan mereka. Bila itu berlaku, ia akan cuba mencari da.da.h berkenaan bagi melegakan ketagihan mereka. Untuk empat hari pertama, ikan yang berada dalam tangki air bercampur metamphetamina lebih berkemungkinan kembali mencari air tersebut berbanding ikan yang tidak lama didedahkan dengan air tersebut.

Semasa tempoh ini juga, ikan trout yang didedahkan dengan metamphetamina dilihat tidak aktif berbanding ikan kawalan. Hasil analisis mendapati wujud unsur da.da.h pada otak ikan berkenaan selepas didedahkan dengan unsur berkenaan selama 10 hari.

Bagi Emma Rosi dari Institut Penyelidikan Ekosistem Cary, Universiti Georgia, ini menunjukkan bagaimana sisa air terawat termasuk sisa farmasi boleh menjejaskan hidupan marin termasuk ikan. Dalam sesetengah kes, air yang dicemari bahan kimia menyebabkan sesetengah ikan jantan mengeluarkan telur atau katak hermafrodit.

Disebabkan kajian ini dibuat dalam makmal, tidak diketahui bagaimana bahan ini mengubah perilaku ikan dalam persekitaran dunia sebenar. Ini sisa air terawat yang dilepaskan mengandungi pelbagai jenis bahan pencemar dan nutrien yang boleh memberi kesan berbeza berbanding amphetamina.

Begitupun, Rosi melihat keputusan kajian ini seharusnya memberi motivasi kepada negara-negara global dan kumpulan-kumpulan pencinta alam agar memberi fokus kepada menambahbaik kesihatan laluan-laluan air. Ini termasuk mengadakan ujian air yang lebih kerap dan menambahbaik sistem rawatan air bagi mengeluarkan lebih banyak bahan pencemar seperti da.da.h dan bahan farmasi. Jika ini dapat diambil kira, ia dapat menjadikan sistem rawatan air sedia ada menjadi lebih berkesan dan mengelakkan bahan-bahan ini terlepas ke luar.

RUJUKAN:

Arnold, Carrie. (2021). Trout can become ‘addicted’ to meth. Here’s why that’s so scary. National Geographic. Diambil dari https://www.nationalgeographic.com/animals/article/trout-can-become-addicted-to-meth-heres-why-thats-so-scary

Chadwick, Jonathan. (2021). Fish are getting addicted to CRYSTAL METH: Brown trout exposed to illegal drugs flushed into rivers and streams by humans for just two months show signs of addiction, study warns. Daily Mail. Diambil dari https://www.dailymail.co.uk/sciencetech/article-9761417/Trout-addicted-meth-rivers-study-warns.html


Perbahasan Saiz Nabi Adam 60 Hasta Dan Penemuan Arkeologi Terkini

Menulis tentang
arkeologi dan sejarah purba sememangnya tidak akan lari dari bertembung dengan
dua persoalan yang biasa dilontarkan, iaitu berkenaan dengan, “Saiz manusia
purba” dan “Kewujudan manusia purba”. Atau lebih jelas, persoalannya berbentuk:

Sudah tentu,
persoalan-persoalan ini lahir dari keyakinan kita terhadap sumber agama yang
menyebutkan bahawa Nabi Adam merupakan manusia pertama yang diciptakan sehingga
baginda digelar Abu Basyar (bapa segala manusia). Sumber inilah yang menjadi
sandaran kepada lahirnya persoalan kedua itu. Sementara itu, persoalan pertama
lahir dari sebuah hadis yang menyatakan bahawa saiz Nabi Adam adalah 60 hasta
(27 meter) seperti yang terkandung di dalam Sahih Al-Bukhari. Matan hadis
tersebut akan dikongsikan di bawah bila sampai ke perbincangannya nanti.

Kedua-dua
persoalan yang dilontarkan itu sememangnya persoalan yang munasabah untuk
dikemukakan. Keadaan ini hampir mirip dengan persoalan kontroversi, “Adakah
manusia berasal dari beruk?” yang sering dilontarkan kepada ilmuwan-ilmuwan
biologi, walapun soalan berkenaan beruk itu sendiri merupakan satu soalan fatal
dan merupakan satu salah faham terbesar dalam kalangan masyarakat. Walaupun
bunyinya agak far-stretched, mungkin
tidak keterlaluan kalau saya katakan bahawa nada persoalan “Adakah manusia
berasal dari beruk?” itu hampir mirip dengan persoalan, “Di manakah Allah?” Hal
ini kerana premis kedua-dua soalan itu sendiri sudah menyalahi disiplin bidang
ilmu masing-masing.

Apapun,
soalan-soalan sebegini lahir dari kemusykilan yang timbul dalam kalangan kita,
masyarakat yang melihat adanya unsur bersalah-salahan antara apa yang kita
yakini (sumber agama) dan apa yang kita lihat dengan mata (bukti empirikal).
Lahirnya persoalan sebegini bermaksud kita ingin mencari pencerahan terhadap
keyakinan kita, setelah disuakan dengan penemuan dan penjelasan oleh para
ilmuwan. Kita musykil; agama sebut sebegini tetapi penemuan pula kelihatan
seperti bersalah-salahan dengannya. Maka, kita pun kemukakan soalan. Jadi pada
saya, tiada masalah apa pun bila persoalkan sebegitu.

Cuma,
permasalahan mula timbul bila kita mula menyikapinya secara tidak seimbang –
sama ada terlalu condong pada keyakinan terhadap sumber agama sehingga
mengenepikan penemuan empirikal, dan juga sebaliknya. Ketidakseimbangan ini
berlaku dalam kedua-dua kem dan ini suatu perkara yang perlu kita cermati.

Sebahagian kem
yang kaya dengan pengetahuan berkenaan bukti-bukti empirikal cenderung untuk
condong dengan sumber tersebut sehingga ada sebahagian daripadanya yang
mengenepikan sumber-sumber agama. Begitu juga kem yang kaya dengan pengetahuan
berkenaan sumber-sumber agama, mereka cenderung untuk condong pada sumber
tersebut sehingga ada sebahagian daripadanya yang mengenepikan bukti-bukti
empirikal.

Dalam erti kata
lain, jawapan masing-masing tidaklah boleh dianggap salah, sebaliknya ia cuma
bersifat half-truth (separa-benar). Penilaian terhadap kedua-dua penjelasan
tersebut tidak boleh dilakukan secara terburu-buru tanpa dicermati.

Berkenaan topik
ini, saya sempat mendengar dan membaca penjelasan ramai tokoh agama berkenaan
kewujudan manusia purba sebelum Nabi Adam. Antaranya seperti Sahibus Samahah
Dato’ Seri Dr. Zulkifli Mohamad al-Bakri, Ustaz Abdul Somad, Buya Yahya dan Dr.
Danial Zainal Abidin. Semuanya memberikan nada yang sama, sesuai dengan
pandangan agama yang kita pegangi. Iaitu, Nabi Adam adalah manusia pertama.

Bagi yang
membuat penambahan, mereka menjelaskan bahawa penciptaan manusia didahului oleh
bangsa jin sebagaimana yang diketahui umum. Ada juga yang mengemukakan pendapat
Imam Ibn Kathir berkenaan kewujudan bangsa al-Hin dan al-Bin sebelum jin
diciptakan, walaupun pendapat ini kurang diterima dan disangkal oleh ‘Allamah
Ibn ‘Asyur dalam Tafsir al-Tahrir wa al-Tanwir. Menerusi penjelasan sebegini,
kita umat Islam meyakini bahawa sebelum manusia diciptakan dan menghuni bumi, Allah
menciptakan jin.

Kemudian, dalam
memberikan penerangan, sebahagian daripada agamawan tersebut mengambil peluang
dalam topik ‘manusia purba’ ini untuk menyentuh perihal teori evolusi dan
Charles Darwin pula, sebagaimana yang lazim kita dengar iaitu naratif, “Manusia
berasal dari beruk”.

Tolak ketepi sebentar permasalahan dan pertegangan tentang perkara itu, kita fokuskan pada satu keanehan yang berlaku, di mana dalam membicarakan tentang teori evolusi, amat jarang kita mendengar nama-nama ilmuwan seperti Ibn Khaldun, Al-Jahiz dan Nasirudin Al-Tusi disebutkan oleh agamawan kita. Sedangkan, mereka memperkenalkan teori evolusi jauh lebih awal berbanding Charles Darwin dan malah Al-Jahiz sendiri diangkat sebagai bapa teori evolusi.

Di samping
nama-nama tokoh itu tadi jarang disebut, antara yang luput dari perbahasan
agamawan bila berbicara tentang manusia purba adalah penemuan-penemuan
arkeologi yang sentiasa diperbaharui dari semasa ke semasa. Ini yang saya
sebutkan sebagai ketidakseimbangan. Hujah semasa menjelaskan dari sudut yang
dimahiri, cukup kemas. Namun penuh dengan kelompongan, atau lebih sesuai
disebut sebagai kurang cermat bila cuba menyentuh soal yang berbalikannya pula.
Keadaan ini tidak berlaku dalam kem agama sahaja. Hangpa-hangpa puak anti-Islam
yang dok baca ni jangan bersorak sangat kata Islam sempit, jumud bagai. Hangpa
pun serupa juga. Lebih teruk pun ada.

KEWUJUDAN MANUSIA PURBA

Walau
bagaimanapun, ketidakseimbangan ini bukanlah permasalahan total yang
menyelubungi dunia keilmuan. Ada sahaja individu-individu kritis yang cermat
dalam mengemukakan hujah dari kedua-dua sudut. Antaranya seperti Profesor Syed
Naquib al-Attas.

Dalam meyakini
bahawa Nabi Adam adalah manusia pertama, beberapa ilmuwan meletakkan anggaran
bahawa usia manusia sejak Nabi Adam hinggalah sekarang adalah sekitar 7000 –
8000 tahun. Misalnya, Profesor Syed Naquib al-Atas meletakkan bahawa sejarah
kemanusiaan berusia 7169 tahun, iaitu bermula sekitar 5000SM.

Sebagai nota untuk
membuat perbandingan, peradaban pertama manusia sebagaimana yang dicatatkan
oleh Barat sendiri hanya bermula sekitar 6000 tahun lalu di Mesopotamia
(4000SM). Antara binaan yang dibangunkan di masa-masa itu adalah Piramid Djoser
(sekitar 2700SM), piramid di Brazil (3000SM), Stonehenge (3000SM) dan malah,
sistem tulisan kuneiform juga dicipta pada 3500-3000SM.

Ada juga yang
meletakkan usia kemanusiaan lebih awal sedikit, iaitu sekitar 7000 hingga
8000SM, berdasarkan penemuan-penemuan arkeologi yang ditemukan setakat semasa
anggaran tersebut dibuat. Sebagai perbandingan, antara petempatan yang wujud di
sekitar masa itu adalah Petempatan Catalhoyuk di Turki (7500-5700SM).

Walau
bagaimanapun, penemuan dari semasa ke semasa menjumpai petempatan dan tapak
arkeologi yang berusia lebih awal berbanding 8000SM. Misalnya, Gobekli Tepe di Turki
berusia lebih 11 000 tahun (9600SM) dan Tell es-Sultan di Jericho berusia 10
000 tahun (9000SM). Amalan pertanian terawal juga dianggarkan bermula sekitar
12 000SM, 10 000SM dan 8000SM bergantung pada tempat. Ada juga penyelidikan
yang menemukan usia yang jauh lebih awal berbanding itu.

Justeru secara
peribadi, saya menerima pendapat yang mengatakan bahawa sejarah kemanusiaan
bermula pada 7169 tahun dahulu, seperti yang dikemukakan oleh Profesor Syed
Naquib al-Attas, memandangkan ia bersamaan dengan usia terbangunnya peradaban
manusia. Saya juga menerima pendapat yang meletakkan 7000 atau 8000SM sebagai
tahun bermulanya sejarah kemanusiaan, kerana kesesuaiannya dengan usia
petempatan dan amalan pertanian terawal.

Di samping itu,
terdapat juga kajian yang mengemukakan bahawa pada 12 000 hingga 14 000 tahun
dahulu, bumi pernah dihentam oleh satu komet yang memusnahkan hidupan ketika
itu. Justeru, agak munasabah apabila manusia ‘moden’ memulakan sejarah mereka
sekitar 12 000 tahun yang lalu – memulakan pertanian, membina petempatan, dan
membangunkan peradaban. Sementara itu, tinggalan-tinggalan sejarah yang
melangkaui usia sebelum itu berkemungkinan adalah legasi makhluk primitif yang
tidak dirujuk sebagai manusia.

Berkenaan
kewujudan penghuni bumi purba sebelum penciptaan Nabi Adam, saya cenderung
kepada pendapat yang dikemukakan oleh Syeikh Wahbah al-Zuhaili. Memetik rencana
berkenaan persoalan ini dari laman rasmi Mufti Wilayah Persekutuan, dituliskan
bahawa Syeikh Wahbah al-Zuhaili mengemukakan beberapa kemungkinan sebab para
malaikat mengetahui manusia akan berbuat kerosakan, iaitu:

ثُمَّ جَعَلْنَاكُمْ
خَلَائِفَ فِي الْأَرْضِ مِن بَعْدِهِمْ لِنَنظُرَ كَيْفَ تَعْمَلُونَ

Maksudnya: Kemudian Kami jadikan kamu (wahai umat Muhammad) khalifah-khalifah di bumi menggantikan mereka yang telah dibinasakan itu, supaya Kami melihat apa pula corak dan bentuk kelakuan yang kamu akan lakukan.

SAIZ MANUSIA PURBA

Berkenaan dengan
persoalan tentang saiz manusia purba pula, saya mengalami kemusykilan yang
rupanya pernah dilontarkan oleh Imam ibn Hajar al-Asqalani. Sebelum melanjutkan
tentang kemusykilan beliau itu, kita perlahankan semula tempo perbincangan.
Pemahaman umum meyakini bahawa saiz Nabi Adam adalah 60 hasta. Keyakinan ini
bersumberkan daripada hadis yang terkandung di dalam Sahih al-Bukhari:

عن أبي هريرة رضي الله عنه، عن النبي صلى الله عليه
وسلم، قال: ” خلق الله آدم وطوله ستون ذراعا، ثم قال:
اذهب فسلم على أولئك من الملائكة، فاستمع ما يحيونك،
تحيتك وتحية ذريتك، فقال السلام عليكم، فقالوا: السلام عليك ورحمة الله ، فزادوه:
ورحمة الله، فكل من يدخل الجنة على صورة
آدم، فلم يزل الخلق ينقص حتى الآن “

Terjemahan: Dari
Abu Hurairah radiyallahu anhu dari Nabi S.A.W. katanya, “Allah menciptakan Adam
dengan tingginya 60 hasta (27 hasta). Kemudian, Allah berkata, “Pergilah dan ucaplah salam kepada kumpulan malaikat,
dengarkanlah bagaimana mereka menjawab salam kepada engkau, itulah salam bagi
engkau dan zuriatmu.” Lalu ‘alaihissalam berkata, “Assalamualaikum”.
Mereka menjawab, “Assalamualaika wa rahmatullah.” Mereka menambahkan
‘warahmatullah’. Setiap yang
akan memasuki syurga adalah dalam rupa Adam. Manusia sentiasa
berkurangan sejak penciptaannya sehingga sekarang.” – Sahih al-Bukhari, Kitab
Ahaadithul Anbiya’. Bab Penciptaan Adam dan keturunannya. No 3326.

Menerusi hadis
ini, umum memahami bahawa saiz manusia purba adalah besar-besar belaka. Dan
kemudian, saiz tersebut berkurangan dari semasa ke semasa hinggalah mencapai
saiz kita sekarang. Pemahaman ini juga bersandarkan pada hadis tersebut, atau
lebih tepat, frasa terakhir yang menyebutkan, “Manusia sentiasa berkurangan
sejak penciptaannya sehingga sekarang.” (selingan: jika menerima pendapat
pengecilan saiz manusia ini, penjelasannya memerlukan pengetahuan tentang
evolusi)

Walau
bagaimanapun, secara peribadi, saya mengalami sekurang-kurangnya dua
kemusykilan berkenaan pemahaman ini. Salah satu kemusykilan tersebut turut
pernah dicatatkan oleh Imam Ibn Hajar al-Asqalani di dalam kitabnya Fathul Bari.
Tulis beliau:

وَيَشْكُلُ عَلَى هَذَا مَا يُوجَدُ
الْآنَ مِنْ آثَارِ الْأُمَمِ السَّالِفَةِ كَدِيَارِ ثَمُودَ فَإِنَّ مَسَاكِنَهُمْ
تَدُلُّ عَلَى أَنَّ قَامَاتِهِمْ لَمْ تَكُنْ مُفْرِطَةَ الطُّولِ عَلَى حَسَبِ مَا
يَقْتَضِيهِ التَّرْتِيبُ السَّابِقُ وَلَا شَكَّ أَنَّ عَهْدَهُمْ قَدِيمٌ وَأَنَّ
الزَّمَانَ الَّذِي بَيْنَهُمْ وَبَيْنَ آدَمَ دُونَ الزَّمَانِ الَّذِي بَيْنَهُمْ
وَبَيْنَ أَوَّلِ هَذِهِ الْأُمَّةِ وَلَمْ يَظْهَرْ لِي إِلَى الْآنَ مَا يُزِيلُ
هَذَا الْإِشْكَالِ الْحَدِيثُ

“Juga
dipermasalahkan di sini akan apa yang didapati dari riwayat-riwayat imam salaf
seperti rumah-rumah kaum Thamud, sesungguhnya tempat-tempat tinggal mereka
tidak terlalu tinggi seperti yang disebutkan sebelumnya, tidak syak bahawa
zaman mereka adalah zaman awal dan sesungguhnya jarak zaman di antara mereka
dan Adam lebih kurang (pendek) dari jarak antara zaman mereka dengan zaman
permulaan umat ini. Masih belum jelas kepadaku sehingga sekarang sesuatu
penjelasan yang menghilangkan perkara yang tidak jelas dalam memahami hadith
ini”

Dalam erti kata
lain, kemusykilan beliau ini bersangkut-paut dengan penemuan arkeologi. Mungkin
terdapat sebahagian penemuan yang menjumpai binaan atau tulang rangka yang
saiznya agak besar. Tetapi, penemuan sebegini sangat jarang dan sebahagiannya
pula telah disahkan sebagai palsu. Memang benar ada, tetapi tidak banyak. Ada
yang dikaitkan dengan Nabi Ibrahim dan ada yang dikaitkan dengan kaum Ad.
Apapun, kemusykilan sebeginilah yang disuarakan oleh Imam Ibn Hajar berkenaan
monumen peninggalan kaum Thamud yang saiznya tidak besar.

Antara penemuan
arkeologi yang sempat saya tulis adalah berkenaan botol susu bayi prasejarah
yang sebahagiannya dihasilkan pada 1200-8000SM. Begitu juga dengan penemuan
rangka manusia berusia 6000 tahun (4000SM) di Gua Chawan, Kelantan. Kesemuanya
bersaiz seperti saiz manusia sekarang.

Kemusykilan
kedua pula berkisar pada pemahaman yang mengatakan bahawa memandangkan saiz
manusia purba besar-besar belaka, maka tidak hairanlah mereka berupaya membina
piramid dan bangunan-bangunan hebat. Lebih menjurus, kemusykilan ini lahir dari
satu persoalan terhadap pemahaman tersebut, iaitu “Jika membina piramid atau
binaan-binaan hebat itu satu perkara yang mudah (sesuai dengan saiz manusia
purba yang besar), mengapa di dalam al-Qur’an menyifatkan binaan tersebut
sebagai binaan yang tidak pernah dibangunkan oleh manusia? Dan jika
pembinaannya mudah, mengapa kadar keangkuhan firaun yang membina piramid itu
keterlaluan?”

Selain itu,
piramid bukan sahaja wujud di Mesir dan ia juga bukan satu-satunya jenis binaan
hebat yang wujud dalam sejarah manusia. Anggapan pembinaan bangunan hebat
sebegini sebagai satu pekerjaan yang mudah atas faktor saiz manusia purba yang
besar memiliki kelompongan yang perlu dicermati. Walaupun ia tidaklah selompong
idea yang menyatakan bahawa ia dibina oleh makhluk asing, namun idea itu tetap
jua perlu dicermati.

Hal ini kerana di
samping idea itu cenderung menghadirkan kemusykilan selaras  kenyataan di dalam al-Qur’an seperti yang
disebutkan di atas, ia juga lompong dari sudut sumber teks klasik baik dari
Mesir, Yunani, Mesopotamia dan juga Cina yang masing-masing membina ketamadunan
cukup awal dan memiliki binaan-binaan hebat. Malah, agak epik juga seandainya
binaan-binaan yang dikelaskan sebagai Keajaiban Dunia Purba rupanya tidaklah
seajaib mana kerana dibina oleh ‘gergasi’. Ini kemusykilan kedua saya berkenaan
pemahaman terhadap saiz manusia purba yang besar.

Dalam
membahaskan kemusykilan yang dinyatakan oleh Imam Ibn Hajar al-Asqalani dan
hadis yang menyebut tentang saiz 60 hasta itu, Mufti Taqi Uthmani menaqalkan
dari Maulana Shah al-Kashmiri:

“Ia bukanlah
bermakna ketinggian manusia terus-menerus berkurangan pada setiap zaman. Bahkan
yang dimaksudkan adalah tubuh manusia senantiasa berada dalam keadaan
berkurangan itu selepas dari Adam. Ini diambil dari guru kepada guru-guru kami
iaitu al-Kashmiri rahimahullah bahawa 60 hasta merujuk kepada kadar ketinggian
Adam a.s. di syurga. Setelah turun dari syurga, ia berkurangan dan keturunannya
dilahirkan dalam anggaran ketinggian yang berkurang itu sehingga hari ini.
Sesungguhnya, mereka akan dikembalikan kepada ketinggian asal bilamana kembali
ke syurga. Kata baginda Nabi, “Berterusan berkurangan” itu berkemungkinan
memaksudkan bahawa “Sesungguhnya mereka berterusan dilahirkan dalam kekurangan
(dari ketinggian Adam).

Daripada
penerangan beliau ini, dapat difahami bahawa ketinggian 60 hasta itu adalah
merujuk kepada ketinggian baginda ketika di syurga. Manusia setelah Nabi Adam
tidak akan mencapai tinggi Adam di syurga, melainkan ketika mereka berada di
syurga kelak. Bagi ‘berterusan berkurangan’ itu pula, ia merujuk kepada saiz
anak Adam secara keseluruhan yang terus berada dalam saiz yang telah dikurangkan
dan bukannya merujuk kepada penurunan berkadar pada setiap zaman.

Tambahan lagi,
konteks matan hadis tersebut lebih bertumpu kepada dua mesej, iaitu (1)
penciptaan Nabi Adam di syurga di mana baginda memberikan salam kepada malaikat
dan (2) merujuk kepada keadaan manusia ketika memasuki syurga.

Bilamana
diterima pendapat yang mengatakan bahawa 60 hasta itu merujuk kepada ketinggian
Nabi Adam semasa di syurga dan bukannya di bumi, maka terjawablah persoalan
tentang penemuan-penemuan fosil manusia purba yang saiznya lebih kurang sahaja
seperti kita.

Secara peribadi,
saya cenderung berpegang kepada penjelasan ini memandangkan ia selari dengan
penemuan-penemuan arkeologi sekaligus dapat merungkaikan kemusykilan yang
dilontarkan oleh Imam Ibn Hajar al-Asqalani tadi. Lebih daripada itu, hadis
yang menyebutkan tentang saiz 60 hasta pula tidak memberikan pengkhususan sama
ada ia saiz di bumi ataupun saiz di syurga, atau berlakukah perubahan saiz
semasa baginda diturunkan ke bumi. Walau bagaimanapun, penjelasan yang
diberikan ini merupakan salah satu dari sekalian penjelasan yang dikemukakan.

Diharapkan semoga penulisan kali ini serba-sedikit memberikan kemanfaatan bagi kita dalam mencermati pemahaman tentang saiz dan kewujudan manusia purba.

RUJUKAN

Tinggi Adam
‘alaihissalam 60 hasta? Meniti Titian Sebenar.
http://titian-sebenar.blogspot.com/2014/03/tinggi-adam-alaihissalam-60-hasta.html

Luqman Tarmizi.
(29 April 2019). Al-Afkar #58: Adakah Wujud Manusia Lain Sebelum Nabi Adam A.S.
Laman Web Rasmi Pejabat Mufti Wilayah Persekutuan.
https://muftiwp.gov.my/ms/artikel/al-afkar/3355-al-afkar-58-adakah-wujud-manusia-lain-sebelum-nabi-adam-a-s

Berita Harian. (24
Disember 2015). Umur Manusia 7000-8000 tahun.
https://www.bharian.com.my/node/107926

Matt Williams.
(23 Mac 2019). 13 000 Years Ago, a comet set earth on fire says shocking new
evidence. Science Alert.
https://www.sciencealert.com/new-evidence-suggests-a-comet-set-earth-on-fire-13-000-years-ago

American Friends
of Tel Aviv University. (22 Julai 2015). First Evidence of farming in Mideast
23 000 years ago. Science Daily.
https://www.sciencedaily.com/releases/2015/07/150722144709.htm

Karen Carr.
(n.d.) History of Farming. Quatr.us.
https://quatr.us/west-asia/history-farming-plow-harrow-irrigation.htm


Sistem Sukatan Dan Pengiraan Tamadun Melayu

Sebelum sistem Metrik dan Imperial yang kita semua guna pakai pada hari ini, Alam Melayu sebagai sebuah pusat perdagangan termahsyur pada zaman itu telah mengenali sebuah sistem satuan yang cukup sistematik merangkumi berat, isipadu, panjang, angka dan waktu.

Seringkali kita dimomokkan dengan mentaliti “Melayu tidak mempunyai peradaban sendiri”, atau dalam istilah modennya, BANGSA PLAGIAT (copycat’s race). Dan sikap tidak peduli masyarakat Melayu akan perkara ini sedikit sebanyak memburukkan lagi keadaan. Didalam hantaran ini akan diterangkan serba sedikit tentang sistem tersebut dengan harapan generasi hari ini Cakna akan sistem pusaka tinggalan nenek moyang mereka pada suatu ketika dahulu.

Untuk ukuran isipadu dan berat dalam peradaban Melayu, ia boleh digambarkan dalam bentuk Mayam, Pikul, Amas, Busak, Cupak, Gantang, Bungkal, Sukat dan Kunca. Untuk menimbang barang berkaitan barang berasakan bijian, biasanya mereka menggunakan Cupak. 1 cupak berasamaan 650g atau 750ml. 4 cupak bersamaan 1 gantang.

Manakala 4 gantang bersamaan 1 Sukat. 1 kunca bersamaan 160 gantang. Bagi menimbang sesuatu berat logam berharga, mereka sering menggunakan Busak, Amas, Mayam dan Bungkal. 1 Busak bersamaan 0. 337g, 1 Amas bersamaan 2. 51g, 1 Mayam bersamaan 3. 37g dan 1 Bungkal bersamaan 60. 48 kg.

Pada zaman dahulu, Amas acapkali digunakan untuk mengetahui nilai hasil tuaian, nilai sawah, nilai hantaran serta untuk perbelanjaan mengerjakan haji. Di wilayah sumatera khususnya wilayah Aceh dan Minangkabau mereka masih lagi menggunakan sistem ini bagi menilai sebuah hasil tuaian dan nilai hantaran.

Bagi sistem perangkaan pula, sebelum ‘Ribu’ diguna pakai secara meluas, ’Laksa’ dan ‘Keti’ merupakan unit untuk menggambarkan bilangan yang melebihi ratus. Dan terima kasih kepada pengaruh benua kecil India yang menyebarkan sistem angka ini, ia amat memudahkan sesuatu pengiraan dalam jumlah yang amat besar.

Laksa digunakan untuk menggambarkan Puluh Ribu, manakala Keti pula untuk Ratus Ribu. Apa yang menariknya, di India mereka masih lagi menggunakan sistem namun dengan beberapa perbezaan. Jika kita dengan Laksa dan Keti-nya, mereka pula dengan istilah ‘Lakh’ dan ‘Crore’.

Bagi penggemar filem Hindustan, ayat ini sudah menjadi kebiasaan pada mereka. Lakh digambarkan sebagai ratus ribu (1, 00, 000) dan Crore pula untuk puluh juta (1, 00, 00, 000). 1 Crore bersamaan 100 Lakh. Dan tak lupa juga dengan istilah Likur. Likur adalah nama lain bagi Dua Puluh (20).

Kita beralih pula kepada system Takwim. walaupun ianya tidak sejelas takwim yang digunakan oleh tamadun utama dunia, namun ia membuktikan bahawa masyarakat dahulu kala sudah mengenali sistem bagi menggambarkan dekad dan abad. Cuma mereka mengenalinya bukan dalam bentuk 10 mahupun 100 tahun.

Mereka menggunakan sebuah sistem yang bernama ‘Daur’. Daur terbahagi kepada dua; Daur kecil untuk Dekad, mengandungi 8 tahun bagi setiap pusingan dekad. Daur Besar pula mengandungi 120 tahun atau 15 Daur kecil.  Daur Kecil menggunakan abjad Jawi bagi menggambarkan sebuah kitaran sesebuah tempoh tersebut; Alif, Ha, Jim, Zai, Dal, Ba, Wau dan Dzal.

Untuk menggambarkan sesuatu dekad sebagai contoh; 14 Jamadil-Awal 1439ذ . Di Jawa mereka memanggilnya sebagai sistem Windu. Mereka juga mempunyai sistem yang serupa, namun cara penggunaannya amat sukar difahami oleh generasi kini. Masyarakat dulu kala juga menjadikan sebuah perkataan sebagai penanda kepada waktu. Subuh Gajah bersamaan 7 a. m, Terangkat Kening untuk 7. 30 a. m, Terampai Jemur untuk 8 a. m, Hulu Dinihari untuk 4 pagi, Parak Siang untuk 3 a. m, Senja Raya bagi 8 p. m. Tiga Tapak Bayang-bayang untuk 2 p. m.

Seterusnya, mari kita menyingkap pula tentang ukuran dan luas. Ada banyak nama yang digunakan dalam peradaban Melayu untuk mengambarkan pelbagai jenis ukuran. Cuma beberapa sahaja contoh yang boleh diberi dalam kesempatan ini. Antaranya ialah Relung, Jempa dan Saujana. 1 Relung bersamaan 2, 877. 72m2 atau 30, 976. 6 kaki persegi. 1 Jempa pula bersamaan 5. 946 m2 atau 64 kaki persegi. 1 Saujana pula bersamaan 9 km. Saujana berasal dari sebuah ayat Sanskrit iaitu Yojana.

Secara kesimpulannya, kita mempunyai banyak unit satuan yang boleh kita guna pakai. Namun kerana tiada badan berkenaan yang membuat satu stardarnisasi dan kesungguhan pihak berkenaan merencatkan usaha tersebut.

Stigma masyarakat masih sangsi akan ketepatan unit satuan ini sedikit sebanyak menyukarkan ia diguna pakai secara meluas. Jikalau Bangsa Thai berbangga menggunakan istilah Rai dalam ukurannya, Bangsa Korea (secara amnya) menjadikan Pyeong sebagai salah satu unit ukuran arus perdana, orang Jawa yang masih lagi menjadikan Kalendar Primbon sebagai rujukan sebelum sebarang istiadat berlangsung dan man masyarakat Batak tidak segan silu mengekalkan Porhalaan mereka yang mengandungi nama bulan, hari dan jam sebagai medium untuk melihat waktu, mengapa pula kita tidak melakukan perkara yang sama?

Andaikata kita terus berasa sangsi akan sistem tersebut, tidak mustahil nama satuan tersebut akan lenyap ditelan zaman. Janganlah kalian tangisi akan kehilangan sebuah khazanah yang sangat bernilai itu kerana kesalahan sendiri.


Saintis Temui Kalendar Maya Terawal Dunia?

Siapa pernah menonton wayang bertajuk ‘2012’, pasti pembaca familiar dengan prediksi hari kiamat dalam kalendar Maya dan mempercayai inilah sebabnya tamadun Maya telah runtuh. Namun, pengkaji Guatemala telah menemui bukan sekadar tarikh hari kiamat, malah ia lebih penting dalam sejarah kaum Maya.

Dalam kawasan ekskavasi Meso-amerika di Guatemala, sekumpulan ahli arkeologi telah menemui cebisan mural yang rupa-rupanya ialah cebisan kalendar Maya paling awal!

Cebisan mural yang ditemui dalam dinding kuil yang terbiar mempunyai ukiran berupa kepala haiwan dengan teknik menitik dan garisan hitam. Dikatakan ukiran ini ialah salah satu simbol mewakili ‘7 Deer’ dalam kalendar Maya yang mempunyai 260 hari.

Menurut sejarah, kalendar Maya sebegini berasal dari Amerika Tengah, namun tidak jelas ketepatan tarikh cebisan mural ini. Walau bagaimanapun, cebisan ini berusia 200 dan 300 SM setelah dikaji menggunakan analisis radiocarbon. Keputusan ini menunjukkan usia kalendar Maya ini lebih tua dari usia kalendar lain yang juga ditemui di Guatemala.

Berkemungkinan penciptaan kalendar Maya lebih awal sebelum kehadiran komuniti orang Maya. Pengkaji anggarkan penciptaan kalendar wujud seawal fasa pertengahan pra-klasik iaitu sekitar tahun 1000 SM hingga 400 SM.

Manakala, simbol ‘7 Deer’ biasanya ditemui dalam beratus-ratus cebisan dalam piramid Las Pinturas yang terletak di San Bartolo, Guatemala. Piramid ini ialah lubuk kepada sejarah-sejarah penting tamadun Maya yang bermula secara kasar dari 800 SM.

Piramid Las Pinturas juga mempunyai binaan paling terkini antara piramid-piramid Maya lain serta terkenal dengan lukisan mural dengan tema mitologi Maya. Bahagian bawah piramid ini terdapat beberapa struktur yang unik. Pada tahun 2005, pengkaji menemui dinding-dinding yang dilukis dengan tulisan hieroglif setelah menggali lapisan kelima bawah piramid.

Tulisan hieroglif inilah menjadi bukti bahawa masyarakat Meso-amerika pernah mengasaskan tulisan ini pada fasa terawal sebelum tamadun Maya. Piramid ini jugalah menjadi lokasi penemuan kalendar Maya paling awal.

Cebisan mural yang ditemui ini berkemungkinan sebahagian dari dinding mural dengan bahagian permukaannya penuh dengan cat warna dan beberapa titikan hitam.

Tamadun Maya biasa menggunakan sistem 260 hari setahun dan diterapkan dalam kalendar Maya. Sistem ini dipercayai masih diamalkan oleh beberapa komuniti orang asal Amerika Tengah. Setiap ‘set’ terdiri dari hari pertama hingga hari ke-20, kemudian meneruskan ‘set’ baru sehingga ‘set’ ke-13 dalam setahun. Simbol ‘7 Deer’ ini sebenarnya bermaksud hari ketujuh Rusa, kemudian diteruskan dengan hari kelapan Arnab, hari kesembilan Air, dan hari ke-10 Anjing.

Apabila memerhati mural di atas cebisan tersebut, terang-terang tulisan hieroglif menunjukkan kepala rusa. Dan bahagian atas kepala rusa pula diukir dengan garisan hitam dan titik ‘nombor 7’ berdasarkan lokasi titik tersebut. Namun, bahagian bawah cebisan terdapat ukiran yang tidak dapat ditafsir dengan jelas.

Menurut salah seorang ahli arkeologi Guatemala, 260 hari kalendar ialah kunci utama dalam memahami budaya tradisi orang Meso-amerika. Pengamalan kalendar sistem ini sehingga kini membuktikan kepentingannya dalam kehidupan sosial dan keagamaan.

Dengan penemuan kalendar Maya terawal ini, pengkaji menemui penemuan baharu tentang penggunaan tulisan hieroglif sebelum terbinanya tamadun Maya dan amalan kalendar yang begitu tua penggunaannya.

RUJUKAN:

Cassella, Carly. 14 April 2022. This Could Be The Earliest Evidence of a 260-Day Maya Calendar Ever Found. Science Alert.

Sahir. 15 April 2022. Earliest Maya Calendar Fragment Found in Guatemala. Ancient Origins.


Keringat Peneroka Takkan Tiada Nilai?

Para peneroka FELDA merupakan tunjang utama bagi kelestarian
pengeksportan minyak sawit. Pada kadar semasa, 44% minyak sawit di pasaran
global datang dari Malaysia. Sebahagian besar daripadanya merupakan komitmen
daripada FELDA yang diusahakan seramai puluhan ribuan peneroka (yang sudahpun
mencecah angka 110,000 pada tahun 2018).

Pada hari ini, seramai 112,635 peneroka dinaungi FELDA [1].
Masing-masing memainkan peranan meluas bagi menjaminkan kerelevanan Malaysia
dalam perdagangan sumber boleh diperbaharui ini. Disebabkan itu saya Ahmad
Faezal berpendapat keringat mereka perlu digantikan air. Keluar menjelang Subuh
dan balik sebelum Zohor, ada yang kembali selepas Asar pun. Siang dan malam
bertarung nyamuk, ular dan babi hutan – semata-mata untuk sesuap nasi bagi
menjayakan eksperimen Tun Abdul Razak, walaupun harga komoditi kian menjunam.

Disebabkan itulah para peneroka FELDA layak menerima Bonus
Aidilfitri. Pada tahun 2016, Perdana Menteri Najib Razak mengumumkan bonus
sebanyak RM500 kepada setiap peneroka FELDA [1]. Bagi tahun seterusnya, bonus
ini naik ke jumlah RM780 [2]. Dan tahun 2018 menyaksikan pengembalian Dr.
Mahathir Mohamad ke pentas politik tertinggi. Beliau mengumumkan bonus raya
berjumlah RM450 [3].

Bagi tahun ini, Azmin Ali mengatakan kerajaan tiada keputusan untuk memberikan Bonus
Aidilfitri kepada peneroka FELDA [4]. Bagi yang memahami kepentingan FELDA,
sesiapa pun akan terkesan dengan kenyataan sedemikian. Keutamaan kerajaan kata
beliau adalah untuk memastikan amaun sara hidup dan pendahuluan dibayar
sebelum Aidilfitri.

Sebagai rumusan, senang kata amaun sara hidup dan
pendahuluan adalah ‘pembayaran gaji’ yang sememangnya suatu prosedur bulanan. Sekarang ini Malaysia
bukan sebuah negara yang sedang membangun daripada bencana nuklear atau
kepupusan besar-besaran. Semua orang tahu yang pembayaran gaji ialah komitmen
berpanjangan. Kalau FELDA perlu kerajaan untuk memastikan PROSEDUR BULANAN,
maka tidak pasti siapa yang sebenarnya sedang tembak kaki sendiri: FELDA,
Kementerian Hal Ehwal Ekonomi atau Azmin Ali sendiri.

Alasan yang digunakan ssekali lagi ialah keadaan kewangan
negara. Tetapi tahun lepas kerajaan boleh sahaja berikan FELDA (dan FELCRA)
bonus Aidilfitri. Ekonomi pula tidak mendap. Sebaliknya Malaysia berkembang
sebanyak 4.7% bagi 2018 [5]. Dan tahun lepas Malaysia mengeksport minyak sawit
sebanyak 17.6 juta metrik tan [6], dengan perolehan barangkali mencecah RM80
bilion [7] yakni 7% daripada jumlah pengeksportan.

Maka keadaan kewangan negara tidak lagi sesuai (dan tidak
pernah sesuai) dijadikan alasan untuk berkira dengan para peneroka FELDA. Andai
kata bonus tahun lepas diulangi, kerajaan hanya perlu mengeluarkan RM50.69 juta
sahaja… apalah sangat untuk digandingkan dengan perolehan hampir RM80 bilion.

Memanglah FELDA mempunyai masalah aliran tunai, bersertakan
hutang besar dan kerugian RM1 bilion bagi FGV [8]. Namun doktrin “peduli
rakyat” merupakan legasi paling besar boleh dipelajari daripada segala dakyah
dan manifesto kerajaan. Inilah masa paling sesuai untuk dipersembahkan. Kerana
majoriti besar para peneroka akan menghabiskan amaun ini untuk perbelanjaan
domestik sahaja: (1) bahan api [PETRONAS (royalti)/Shell dsb. (cukai)], (2)
baju raya [Jakel, Kamdar dsb (cukai)], (3) barang basah [IKS & Tesco/Giant
dsb (cukai)] dan sebagainya.

Akhirnya kerajaan boleh memungut semula melalui royalti dan
cukai. Tujuan artikel ini ditulis adalah untuk mendesak U-Turn dalam perkara
ini. Maka wahai Azmin Ali, disebalik keringat, darah dan ancaman, takkan RM450
pun tidak boleh diberikan sebagai ganjaran?

Kredit Gambar: ASTRO AWANI

[1] https://www.mstar.com.my/lokal/semasa/2016/06/22/duit-raya-peneroka-felda

[2] https://www.bharian.com.my/node/291669

[3] https://www.hmetro.com.my/mutakhir/2018/06/347537/duit-raya-peneroka-felda-selasa-ini

[4] https://www.bharian.com.my/berita/nasional/2019/05/566898/tiada-duit-raya-peneroka-felda-setakat-ini-azmin

[5] https://www.thestar.com.my/business/business-news/2019/02/15/growth-beats-forecasts/

[6] https://www.statista.com/statistics/620219/palm-oil-export-volume-worldwide-by-country/

[7] https://www.theedgemarkets.com/article/palm-oil-export-revenue-poised-hit-rm80b-2018

[8] http://www.astroawani.com/berita-bisnes/felda-global-ventures-rugi-rm1-bilion-199835


Macam Mana Teh Uncang Boleh Tercipta?

Teh dan rakyat Malaysia ibarat aur dengan tebing kerana tidak akan pernah terpisah. Buktinya lihat sahaja di kedai mamak ataupun Siam, ramai di antara yang gemar menikmati teh tarik. Malah ada sebahagian rakyat Malaysia yang boleh teguk 3 liter air teh masa sehari. Malah ketika trend boba sedang meletup, teh turut terkena tempiasnya apabila boba milk tea mula menjadi kegemaran anak muda.

Senang cerita rakyat Malaysia memang sangat tergila-gilakan teh. Hal ini lantas membuatkan Malaysia menjadi antara negara penggemar teh di dunia. Walau bagaimanapun nak buat teh terutamanya teh tarik bukan mudah kerana banyak ceroi. Kalau nak yang sedap, pekat, likat, kena pakai serbuk dan jangan pakai uncang.

Sekarang ni perasan tak kenapa teh uncang boleh wujud? Padahal boleh je pakai serbuk untuk buat teh, tambah lagi sedap dan lebih pekat.

Jawapannya pada 1901 apabila dua orang wanita iaitu Roberta C. Lawson dan Mary Molaren telah menghasilkan teh uncang bagi menyelesaikan masalah yang sudah membelenggu selama ratusan tahun. Mereka mendapati penyediaan teh secara tradisional sangat tidak pratikal dan membazir. Ini kerana kita perlu menggunakan serbuk the yang agak banyak untuk menghasilkan secawan kopi.

Setelah itu, lebihan serbuk teh itu akan dibuang dan proses ini akan berulang-ulang sehingga berlaku pembaziran. Jadi mereka berdua telah meletakkan sedikit serbuk teh ke dalam uncang bagi mengatasi masalah ini. Buah fikir mereka berjaya apabila teh uncang dapat berfungsi dengan baik dan kita boleh nikmati secawan teh tanpa rasa membazir.

Tapi sayangnya ciptaan mereka itu kurang mendapat sambutan sehingga dilupakan. Mungkin apa yang mereka buat itu tidak menepati citarasa masyarakat. Pakai teh uncang telah buat teh tersebut cair dan rasanya agar tawar. 8 tahun selepas itu, teh uncang telah muncul kembali secara tidak sengaja.

Kisahnya begini, seorang penjual teh iaitu Thomas Sullivan telah memberikan sampel teh yang diletak dalam bungkusan kain sutera kecil kepada pelanggannya. Kebetulan pula, pelanggan tersebut malas nak buka bungkusan tersebut lalu campak terus dalam cawan. Hasil yang berjaya didapatkan sangat menakjubkan kerana secawan teh telah tercipta. Lepas sudah habis minum, bungkusan kecil teh itu boleh dibuang begitu sahaja tanpa perlu melakukan banyak kerja.

Secara tidak langsung teh di dalam bungkusan kain sutera kecil telah mendapat permintaan tinggi dan Thomas Sullivan menjadi pemula kepada trend baru ini. Tapi lama kelamaan, ramai tidak mampu membeli teh uncang kerana menggunakan kain sutera yang agak mahal. Tak berbaloi nak bayar mahal hanya untuk minum secawan teh semata-mata.

Maka Thomas Sullivan telah menukar kain sutera kepada kain kasa bagi menghasilkan teh uncang yang lebih murah. Inovasi teh uncang tidak terhenti setakat itu sahaja kerana banyak syarikat cuba untuk membaikinya. Ini kerana teh uncang ciptaan Thomas Sullivan sebenarnya belum sempurna lagi. Penggunaan pelbagai kain yang digam telah membuatkan aroma teh yang sebenar telah tercemar. Ditambah lagi, teh uncang sama sahaja banyak mengganggu seperti serbuk teh ketika mahu menghirupnya.

Jadi banyak syarikat mula menukarkan kain bungkusan kepada yang lebih sesuai, gunakan jahitan dan tambahkan tali bagi menyempurnakan teh uncang, Hasilnya adalah seperti hari ini apabila kita menjadi sangat mudah untuk menikmati secawan teh. Bukan setakat cawan sahaja, buat air teh dalam jug juga sudah boleh gunakan uncang teh. Senang cerita memang sangat jimat sehingga ada rakyat Malaysia yang gila minum 3 liter teh sehari.

Ironinya, kepada mat salleh ini tak guna penapis sahaja untuk tapis serdak dan serbuk teh ketika hendak tuang ke cawan? Itulah ada benda senang boleh buat tidak mahu dan suka susahkan diri sendiri.

Kami mempunyai banyak buku – fiksyen dan bukan fiksyen – yang tersedia untuk dinikmati kalian. Buku-buku kami boleh dibeli di https://shopee.com.my/thepatriotsasia

RUJUKAN:

Begley, S. (2015, September 3). A brief history of the tea bag. Time. Dipetik daripada https://time.com/3996712/a-brief-history-of-the-tea-bag/

Stone, S. (2015, April 27). How the tea bag was invented. Gizmodo. Dipetik daripada https://gizmodo.com/how-the-tea-bag-was-invented-1700351584


Kisah Ilmuan Yang Dibuang Negara Kerana Mengatakan Bulan Bukan Tuhan

Suatu masa dahulu, apa-apa perkara yang menakjubkan boleh mempengaruhi akidah orang ramai. Terbit tenggelam Matahari bagi masyarakat silam ialah suatu fenomena mengagumkan.

Peredaran Bulan di langit dunia, juga kepelbagaian dari segi bentuk (dan warna) pun begitu juga. Berlaku saja gerhana, ada yang memekik dan melolong dunia akan kiamat pun (Metcalfe, 2017).

Jadi semua aspek angkasa perlu disembah dengan taat lagi teliti. Kalau berlaku gerhana, itu tandanya tuhan marah.

Fikirkan saja justifikasi masing-masing, tambah pula gerhana boleh berlaku di rantau-rantau tertentu. Apabila penduduk rantau ini tahu rantau itu ada gerhana (tetapi rantau mereka tiada), tentu sekali ada yang berfikir bukan-bukan.

Bagi yang mendalami ilmu sains Bulan, tentu sekali mereka akan tahu tentang sebuah kawah bernama Anaxagoras. Kawah ini terletak di kutub utara Bulan, dengan diameter 51.9 kilometer (tiga kilometer dalam).

Anaxagoras ialah seorang ahli falsafah Yunani yang hidup antara 500 S.M. hingga 428 S.M. Dari muda lagi Anaxagoras mencintai ilmu sampai tidak menghiraukan tentang kesenangan hidup daripada harta kekayaan (Wallace, 1911).

Sekitar zaman ini pula, Yunani menewaskan kuasa Parsi dan mengisytiharkan kemerdekaan.

Anaxagoras yang berjv4ng demi Parsi walau bagaimanapun menyukai Athens, dengan semangat ilmu yang mendapat perhatian (dan minat) Jeneral Pericles.

Kehidupan di Athens memberikan Anaxagoras semua yang diperlukan untuk mengkaji tentang astronomi. Beliau membuat banyak penemuan tentang Bulan.

Dalam mitologi Yunani, keindahan Bulan ialah jelmaan dewi Selene (dan dewa Artemis).

Jadi penemuan Anaxagoras tentang Bulan mendatangkan masalah besar. Kerana beliau berkata Bulan bukanlah dewa atau dewi – sebaliknya hanya batu di angkasa.

Tiada siapa tahu bagaimana Anaxagoras mencapai kesimpulan yang benar sebegini. Beliau pernah menulis buku yang hilang dek zaman.

Tetapi nama dan hasil kerja beliau dipetik cendekiawan-cendekiawan terkemuka seperti Aristotle dan Plato. Apa yang pasti hanyalah Anaxagoras tanpa jemu memerhati Bulan.

Objek pencerapan seperti teleskop sudah ada ketika itu (cuma jauh sekali seperti teleskop hari ini, sekadar lensa yang membantu sahaja).

Kekangan teknologi ketika itu tidak menjadi penghalang, kerana Anaxagoras berjaya menceritakan tentang kewujudan gunung-ganang di permukaan Bulan.

Ini ternyata benar, kerana Bulan memang penuh dengan gunung-ganang seperti Mons Huygens, Mons Hadley dan Mons Bradley masing-masing dengan ketinggian 4.7, 4.6 dan 4.2 kilometer.

Dan Anaxagoras juga mendapati bahawa “Matahari yang memancarkan cahaya pada Bulan”. Pancaran inilah yang menyebabkan bentuk Bulan dan gerhana.

Kadangkala Bulan kelihatan tidak penuh bukannya kerana Selene separuh b0g3l. Sebaliknya kerana kedudukan Bumi, Bulan dan Matahari yang menyebabkan bayang-bayang. Semuanya sains, bukan mitologi.

Dan pendapat inilah yang mendatangkan masalah terhadap Anaxagoras.

Seperti yang dikatakan, beliau berkawan dengan Jeneral Pericles di Athens. Pericles terlalu berpengaruh untuk digulingkan. Jadi pihak yang membencinya menggunakan orang-orang dikeliling Pericles.

Perbicaraan mahkamah boleh membvnvh karier seseorang, dan Anaxagoras diheret ke muka pengadilan kerana tidak beriman kepada dewa-dewi.

Pericles menyelamatkan Anaxagoras yang dijatuhkan hvkvman m4t1 tetapi… Anaxagoras terpaksa dibuang negara kerana dapatan sainsnya.

Hari ini Anaxagoras terkenal di halaman sains, dan pihak yang menjatuhkan hvkvman terhadapnya telah kabur atau lenyap terus daripada ingatan sejarah. Itulah kehebatan ilmu pengetahuan yang penting untuk merungkaikan kebenaran.

Jika hari ini, tentu sekali semua tahu bahawa Bulan ialah sebuah objek angkasa tanpa sebarang kuasa kenabian apatah lagi ketuhanan. Hakikat ini diketahui semua kerana pengukuhan agama dan pengetahuan sains. Penyembahan Bulan diharamkan Islam (Qur’an 41:37) dan Kristian serta Judaisme (Kitab Ulangan 4:19). Sains pula membuka habis tentang Bulan untuk difahami semua.

RUJUKAN:

Metcalfe, T. (2017, Ogos 15). Afraid of the Dark? Why Eclipses Frightened Ancient Civilizations. Live Science.

Wallace, W. (1911). Anaxagoras. Encyclopedia Britannica.


Anai-anai Kongkiak

Anai-anai bawah tanah Asia (coptotermes gestroi)  merupakan anai-anai perosak pertanian dan alam sekitar. Ia tinggal di dalam tanah, memakan kayu balak, kayu, akar tumbuh-tumbuhan dan bahan-bahan seperti kertas dan kadbod.

Spesis ini telah menjadi spesis yang biasa dijumpai di Asia Tenggara. Dari segi bentuknya, ia merupakan serangga halus dan hidup secara berkumpulan, mempunyai struktur sosial dan pembahagian tugas yang tersendiri dengan panjang dua hingga 22 milimeter.

Anai-anai bawah tanah Asia seperti anai-anai yang lain juga merangkumi tiga kasta atau jenis, iaitu pembiak, askar dan pekerja. Bayi anai-anai juga mempunyai tugasnya yang tersendiri. Anai-anai dari satu kasta boleh berkembang menjadi kasta lain. Askar yang disifatkan sebagai kasta tengah boleh menjadi kasta pembiak atau pekerja, sekiranya terdapat kekurangan bilangan dalam mana-mana kasta.

Proses ini dikawal oleh bahan kimia yang dilepaskan ke persekitaran oleh anai-anai induk yang menentukan tingkah laku anak-anaknya. Manakala bagi permaisuri (dalam kasta pembiak), terdapat bahan kimia permaisuri khas yang menghalang anai-anai lain untuk menjadi permaisuri. Hanya jika permaisuri disingkirkan atau mati, kekurangan bahan kimia permaisuri akan menyebabkan terjadinya permaisuri baru.

Pembiak mempunyai mata yang berfungsi sepenuhnya. Ia berwarna perang tua atau muda bergantung kepada warna lapisan kulit luarnya yang keras. Pembiak mempunyai tunas sayap , sayap, dan tunggul sayap . Pembiak boleh dibahagi kepada beberapa jenis iaitu: kelkatu, kelkatu terputus sayap, raja dan permaisuri.

Kelkatu, merupakan anai-anai pembiak bersayap sama ada betina atau jantan. Saiz sayap kelkatu bagi anai-anai bawah tanah Asia adalah antara 13-14 milimeter dan lebar kepalanya adalah 1.4 milimeter. Dari masa ke semasa, lebih kurang 100 hingga 1000 kelkatu akan meninggalkan sarangnya untuk beradu bersama pasangannya dan membina koloni  atau keluarganya yang baru.

Selepas beradu, pasangan kelkatu akan tinggal di tapak yang sesuai seperti di kayu pokok yang reput, untuk membina koloni baru. Kelkatu terputus sayap pula asalnya kelkatu yang meninggalkan sayapnya untuk menjadi raja dan permaisuri. Pada awalnya, kelkatu betina hanya bertelur beberapa telur sahaja. Setelah bilangan anai-anai menjadi banyak, lebih banyak pekerja tersedia untuk membantu permasuri menjaga telur-telurnya.

Selepas tiga hingga lima tahun, bilangan anai-anai menjadi begitu banyak sehingga spesis anai-anai ini menjadi sangat berbahaya. Raja dan permaisuri merupakan pembiak utama dalam koloni. Apabila pekerja semakin banyak, tugas permaisuri adalah bertelur dengan bilangan yang banyak. Permaisuri yang besar boleh bertelur hingga 1000 telur sehari. Jangka hayat permaisuri boleh mencapai 50 tahun.

Askar adalah mandul, terdiri dari jantan dan betina yang buta matanya. Kulit luarnya tidak keras dan tidak berwarna. Askar mempertahankan koloninya menggunakan gigi rahangnya yang berbisa dan menusukkan cecair putih untuk menghalau musuh. Askar tidak boleh makan dengan sendiri dan perlu disuakan makanan oleh pekerja-pekerja. Selalunya bilangan askar kurang daripada bilangan pekerja. Jangka hayat askar ialah satu hingga dua tahun.

Pekerja-pekerja juga mandul, tidak bersayap dan buta. Kulitnya juga tidak keras dan tidak berwarna. Tugas pekerja adalah membina sarang dan terowong-terowong bawah tanah. Selain itu, mereka menjaga telur anai-anai serta memberi makan kepada pembiak dan askar-askar. Jangka hayatnya adalah antara satu ke dua tahun.

Anai-anai bawah tanah Asia mempunyai bentuk badan sama seperti anai-anai lain. Badannya terbahagi kepada tiga bahagian, kepala, bahagian tengah dan abdomen yang berisi organ-organ penting. Sepasang antena yang menyerupai tali bermanik-manik kecil terletak di atas kepalanya.

Antena digunakan oleh anai-anai bersama organ-organ deria lain untuk mengesan bau. Ia juga mempunyai mulut pengunyah seperti didapati pada belalang dan semut. Rahang atas mulut pengunyah ini seperti penyepit merupakan bahagian mulut paling besar yang diguna untuk memotong, mengoyak dan mengunyah makanan. Terdapat sepasang organ perasa di kedua-dua bahagian mulut yang dapat menerima rangsangan bau, rasa dan sentuhan.

Bahagian tengah terbahagi kepada tiga bahagian, setiap bahagian mempunyai sepasang kaki. Kongkiak dewasa jenis kelkatu mempunyai dua pasang sayap di dua segmen terakhir bahagian tengah. Abdomen terletak di bahagian paling belakang anai-anai.

Di Malaysia, kelkatu sering muncul dalam jumlah yang banyak di sesebuah bangunan atau tanah pada musim hujan. Hanya peratusan yang sedikit daripada kelkatu-kelkatu tersebut dapat bertahan hidup bagi membentuk koloni baru. Kelkatu mungkin menjadi mangsa dan makanan serangga lain atau menghabiskan hidupnya di persekitaran yang tidak sesuai untuk  bertahan hidup.

Kelkatu-kelkatu yang hidup di dalam sesuatu bangunan, selalunya tidak bertahan lama untuk membiak, namun ia menunjukkan berlakunya serangan anai-anai. Kelkatu tersebut akhirnya menjadi raja dan permaisuri baru. Kedua-duanya akan terbang secara berpasangan ke tempat baru untuk membina koloni.

Sayap akan terputus setelah mendarat, dan setelah mengenal pasti kawasan yang sesuai, mereka akan mula mengorek terowong kecil di tanah lembap. Apabila terowong sudah cukup besar, mereka akan menimbuskan diri di dalam tanah dan mula beradu. Saki baki hidup raja dan permaisuri ini dihabiskan di bawah tanah.

RUJUKAN:

Hopkins, J. D. (2016). Subterranean Termite Identification and Biology. Arkansas: University of Arkansas.

Schneider, M. F. (1999). Key to the Forest Insect Pests of New Guinea. Papua New Guinea.


Chimpanzi Rawat Luka Guna Serangga

Normal sekiranya kita mengalami luka, maka ia perlu disapu ubat pembasmi kuman sebelum dibalut. Tetapi di dunia haiwan, chimpanzi menggunakan serangga sebagai cara mengubati luka mereka!

Pemerhatian menakjubkan ini disaksikan oleh para saintis yang memerhati tingkah laku chimpanzi sejak 2019 di Gabon, sebuah negara yang terletak di barat Afrika. Penggunaan serangga bukan saja dilakukan pada luka mereka tetapi pada luka chimpanzi-chimpanzi lain. Kesemua dapatan ini direkodkan dalam kajian yang diterbitkan dalam keluaran terbaru jurnal Current Biology baru-baru ini.

Mereka tertarik melihat kerenah seekor chimpanzi bernama Suzee bersama anaknya bernama Sia. Sebaik mendapati ada luka pada kaki anaknya itu, Suzee menangkap seekor serangga dan melenyekkannya dalam mulut sebelum ia disapu pada luka berkenaan. Selepas mengeluarkan serangga itu pada luka Sia, ia disapu semula sebanyak dua kali.

Walaupun ini kes pertama membabitkan ibu dan anak, hakikatnya terdapat banyak kes di mana chimpanzi melakukan perkara sama. Mengikut data mereka, terdapat 76 kes sama dilaporkan dalam tempoh 15 bulan sepanjang pemerhatian mereka di Taman Negara Loango. Luka sebegini terhasil apabila chimpanzi dari kumpulan berbeza bertelagah – kadang-kadang sedalam beberapa sentimeter.

Ahli biologi dari Universiti Osnabruck dan penulis kajian bersama, Simone Pika berpandangan perkara sebegini sememangnya mengejutkan. Ini kerana dengan meletakkan serangga pada luka, ia kelihatan seperti perkara menjijikkan. Tetapi itu tidak berlaku dalam dunia haiwan di mana chimpanzi yang cedera langsung tidak terganggu dengan rawatan berkenaan.

Tambah Pika, perkara sebegini memerlukan kepercayaan yang kuat antara spesies haiwan berkenaan. Ia menunjukkan mereka tahu menerusi rawatan ini, ia akan membantu mereka pulih – satu perkara yang cukup menakjubkan.

Tetapi, mengapa serangga dipilih sebagai ubat untuk luka haiwan? Pika percaya tabiat tersebut sebenarnya mempunyai pelbagai manfaat dari segi kesihatan dan pemulihan. Malah, manusia juga turut menggunakan serangga sebagai penawar untuk penyakit-penyakit tertentu. Misalnya, berenga (maggot) digunakan untuk menyembuhkan luka kronik dan pasca-pembedahan.

Malah, terdapat banyak kajian menunjukkan serangga mempunyai manfaat dari segi antibiotik, antiviral dan antelmintik. Pasukan pengkaji percaya dengan membubuh serangga pada luka chimpanzi yang tercedera, ia dapat melegakan kesakitan yang dialaminya. Walaupun tidak tahu jenis serangga yang digunakan, mereka percaya serangga terbang digunakan memandangkan pergerakan pantas chimpanzi untuk menangkapnya.

Sebelum ini, burung, gajah dan beruang merupakan contoh haiwan yang menunjukkan keupayaan merawat diri mereka sendiri seperti memakan buah atau tanaman tertentu. Tetapi apa yang unik untuk chimpanzi ialah mereka bukan saja merawat diri sendiri tetapi merawat chimpanzi lain.

Tambah Pika lagi, wujud pandangan dalam komuniti saintifik bahawa spesies haiwan tidak boleh menunjukkan tingkah laku pro-sosial seperti menjaga spesies haiwan sama seperti mereka tanpa mengharapkan balasan. Namun begitu, dapatan kajian ini membuktikan sebaliknya. Dengan menunjukkan tingkah laku pro-sosial, ia menunjukkan haiwan mempunyai empati.

RUJUKAN

AFP. (2022, 8 Februari). Chimpanzees observed treating wounds of others, using crushed insects. The Guardian.

Randall, I. (2022, 7 Februari). How chimpanzees use primitive medicine to treat each other’s wounds: Chimp mother is spotted applying an INSECT to a cut on her son’s foot. Daily Mail.

Sumber gambar: Tobias Deschner/AFP/Getty Images